وەڵامێك لە گۆڕانەوە بۆ مەلا بەختیار : چاوی گەل\nوەڵامێك لە گۆڕانەوە بۆ مەلا بەختیار\nنوسەر : chawigal لەبەرواری : تشرینی یەکەم - 29 - 2016\nمەلا بەختیار، كە ئێستا سەرپەرشتی كۆبونەوەكانی كۆمیتەی سەركردایەتی یەكێتی نیشتمانی كوردستان دەكات‌و لێپرسراوی دەستەی كارگێڕی مەكتەبی سیاسی یەكێتییە، بۆ یەكەمجار لەدوای بۆشایی یاسایی سەرۆكایەتی هەرێم‌و كۆتایی خولی سەرۆكایەتی، بارزانی وەك سەرۆكی هەرێم ناوبرد.\nمەلا بەختیار وتی” مرونەت لە باشوروە لە دەسەڵاتی باشوروە لە پەرلەمان‌و حكومەتی باشوروە لە سەرۆكی ئێستای هەرێمی كوردستانبۆ بەشەكانی تری كوردستان مەسئولیەتە ئێستا”.\nمەلا بەختیار كە لیژنەی بۆ هەمواركردنەوەی یاسای سەرۆكایەتی لە ئەكادیمیایی بیروهۆشیاری دروستكرد، دواجار پرۆژەی لیژنەكەی لە دەستەی كارگێڕ پەسەندكرد، هەر خۆی دای بە فراكسیۆنی سەوزو ئەوانیش پێشكەشی پەرلەمانیان كرد، بیری چوە كە لە پرۆژەكەیدا، نوسیویەتی مەرجی سەرۆكی هەرێم ئەوەیە كە نابێ هاوكاری رژێمی بەعسی كردبێ!؟ بیری چوە نوسیویەتی دەبێ لە پەرلەمانەوە هەڵبژێردرێ!؟ بیری چوە نوسیویەتی دەبێ شەهادەی هەبێت!؟\nئەی ئەگەر ئەمانەت بۆ مەسعود نەنوسیوە، بۆ كێت نوسیوتە؟؟ ئەی خێرە بە هەڕەشەیەك وەك هەڕەشەكەی میحوەری رۆژئاوای دیجلەو بەزمی هاتنی حەشدی شەعبی، سەدو هەشتا دەرەجە با ئەدەیتەوە، ئەو سەرۆكە پیرۆزی خۆت‌و كاری گێڕت بێت.\nئەو نزاو دەستە نەزرو لاڵانەوەیەت بۆكێیە كە دەڵێیت” ئازار دراویت، ئەزانم، رەخنەت لێگیراوە، ئەزانم، كێشەی گەورە دروستكراوە، ئەزانم، ئەو شەوەی نەتەوە یەكگرتوەكان‌و ئەمەریكا‌و پێنج حیزب دانیشتوین سەرۆكی پەرلەمان بەقسەی نەكردوین، ئەوە ئەنجامەكەی، یەكێك لە هۆیە سەرەكییەكانی ئەوە ئەنجامەكەیەتی كە هەیە، وە هەمو فراكسیۆنەكان هەڵەیان كرد بە فراكسیۆنەكەی یەكێتیشەوە، فەرمو ئەڵێن پەرلەمان ئەتوانێت بەبێ حیزبەكان قەرار بدات، بڕۆ قەرار بدە، ئاوای بەسەردێت”.\nبەڵێ ئازارمانداوە، بەڵێ رەخنەمان گرتوە، بەڵام شتی شەخسی‌و كۆنەقین نەبوە، ئەوە رای پێنج فراكسیۆنی زۆرینەی پەرلەمانین‌و مەسەلەی هەق‌و عەدالەت‌و جێبەجێكردنی یاساو بنەماكانی دیموكراسییە، تۆ بەدەلەسەو فیشاڵ ساڵانێكە بانگەشەی بۆ دەكەیت‌و دوای منداڵی وەرەسەی سەرۆكەكەكەت دەكەویت.\nداوای چارەسەری كێشە لەبارزانی دەكەیت ؟\nمەلا بەختیار وتی” سەرۆكایەتیت دەوێت، دەی فەرمو سەرۆكبە‌و موشكیلە حەل بكە، بۆ حەل ناكەیت، موشكیلەی باشور حەلكە، ئەتوانی حەلی كەیت”.\nچارەسەری ئەو كێشەیە یاساو هەمواركردنەوەی یاساو جێبەجێكردنی یاساو گۆڕینی سیستەمی حوكمڕانییە، وەك فراكسیۆنی یەكێتی‌و رۆشنبیرەكانی ناو یەكێتی بانگەشەی بۆ دەكەن، نەك تۆ كە وەك ئەوە وایە داوا لە میوانە سۆشیال عەشایەرەكانی دیوەخانەكەت بكەیت.\nدواجار سەرۆكە ناشەرعیەكەت بێبەری دەكەیت لە تاوانی پەكخستنی پەرلەمان‌و دامودەزگا شەرعییەكان‌و هەمو ئەو نەهامەتیانەی یانزە ساڵە بەسەر هەرێمەكەماندا هێناویەتی‌و دەڵێیت” لێرە دانیشتوە ئەڵێ خۆ ئێمە قازنین بەقسەی حیزبەكانمان بكەین، ئەی جەنابت كێ هێنایتی بۆ پەرلەمان، دەی بۆ خوت هەڵنابژێریت بەتاقی تەنها‌و دەرچیت، ئەگەر قازنیت، بۆ ناچیتەدەرەوە ئەم حیزبە ئیشی خۆت بكەی؟”\nئەمە قسە زۆر هەڵدەگرێت هەمو ئەوانەی لە یەكێتیدا كاری سیاسییان كردوە دەزانن كە ئەوە قسەی مام جەلالە كە لەدەیان كۆبونەوەدا بە كادرو پەرلەمانتارانی وتوە” ئێوە قازنین ئێمە هەرچیمانوت بەدواماندا بیڵێنەوە”، بەڵام تۆ دەتەوێت بەبەردێك هەردو نیشانەكە بشكێنیت، هەم بە ئەندام پەرلەمانەكان بڵێیت ئێوە قازی بارزانین‌و خۆشت بە شوانی قازەكان بچوێنیت، هەم تەعنی مەبدەئێكی مام جەلال بكەیت، كە تەعریفی تۆی لە زۆر مناسەبەدا كردوەو تازەترینیان ئەوەیە كە رۆژنامەكەی مەسرور بارزانی بۆی بڵاوكردیتەوە كە لە نامەیەكدا دەڵێت” مەلا بەختیاری لەخۆبایی‌و قول گیراو”…\nمایەی سەرسوڕمانە دوای ئەو هەمو ساڵە جارێكی تر قولت ئەگیرێتەوە، بەڵام ئەمجارە لای مام جەلال‌و یەكێتی نا، لەلایەن پارتی‌و پاراستنی پارتییەوە.\nدواجار دەڵێی پەرلەمان بەقسەمان نەكات ئاوای لێدێت” هاتوین ئەڵێین هەفتەیەك مەجالمان بدەنێ، موشكیلەكانت حەلكەین، نەتكرد، ئەوە لە گیرێژنە دەرچو، بڕۆ قەرار بدە ئاوات بەسەردێت”..\nوەك ئەوەی هەڕەشەی نافرسەتی كارەساتەكانی گوندی كانی سوری دەشتی كۆیەو كانی ژەنانی هەورامان‌و بزەینانی شارباژێڕو شێخ باخی دۆڵی جافایەتی دوبارەبكەیتەوە. ئۆخژنت بە پەكخستنی پەرلەمان دێ‌و خۆت بەسەر میكرۆفۆنەوە بائەدەی، دروست وەك سیاسییەكی موراهیق كە تەعریفی ئەندامێكی ئەنجومەنی ناوەندی حزبەكەی خۆتە بۆ تۆ.\nتائێرە لێدوانی خۆی‌و هاوڕێكانی خۆی بو، ئەوەی كە بۆ ئێمە دەمێنێتەوە بێژینە ئەو، ئەگەر بۆ یەكجارو یەك دەقیقەی تر لەژێر نسێی یەكێتی قوڕباقە ئاسا لە گۆمی لیخنی ناخی خۆتەوە مل دەربهێنێ‌و بەقیڕەی ناوەخت ئارامی سلێمانیمان لێتێكبدەی، وەك خۆت بێدەنگ دەكرێی.\nخۆ ئەگەر لە لۆقەی پاراستنی بەرژەوەندییەكانی خۆت‌و بارزانی سەرۆكتا، یەك تۆسقاڵە بەردی ژێر سمی دەست‌و ناڵی ژێر پێت بەر بزوتنەوەی گۆڕان بكەوێت، قسەی ترمان دەبێت.


Sunday, 07.05.2020, 2:27\nپێناسه‌ى حكومه‌ت له چه‌ند دێِڕێكدا . حكومه‌ت برێتییه له‌و دامه‌زراوه‌و دام و ده‌زگایانه‌ى كارو بارى هاوڵاتیان ڕێك ده‌خه‌ن و به باشترین شێوه وڵات به‌ڕێوه ده‌به‌ن .\nئه‌وه‌ش له ڕێگاى ئه‌نجومه‌نێكه‌وه ده‌بێت كه پێی ده‌ڵێن ئه‌نجومه‌نى وه‌زیران و كه‌سێكیش ده‌بێته سه‌رۆكى ئه‌و ئه‌نجومه‌نه‌و ده‌سه‌ڵاتى فراوانى ده‌بێت . ئه‌و ئه‌نجومه‌نه‌ش یان له ڕێگاى هه‌ڵبژاردنه‌وه پێك ده‌هێنرێت كه حیزبى براوه یان چه‌ند حیزبێك ڕێك ده‌كه‌ون و حكومه‌ت پێك دێنن . به‌ڵام له‌و وڵاتانه‌ى هه‌ڵبژاردنى تێدا نییه‌و حوكمى دیكتاتۆرى هه‌یه به ته‌عین كردن ئه‌و ئه‌نجومه‌نه پێك ده‌هێنرێت له لایه‌ن، كه‌سى یه‌كه‌مى وڵاته‌وه .\nحكومه‌تی سه‌ركه‌وت و ئه‌و حكومه‌ته‌یه كه زامنى به‌ده‌ستهێنانى هه‌موو مافه‌كانى هاوڵاتیان بێت . زامنى پاراستنى گه‌ل و نیشتمان بێت . زامنى پێشكه‌وتنى وڵات بێت له هه‌موو بواره‌كاندا . حكومه‌تى سه‌ركه‌وت و ئه‌و حكومه‌ته‌یه كه هه‌موو خه‌مه‌كانى و ئه‌وه‌لیاته كاره‌كانى بۆ خزمه‌تى گه‌ل و نیشتمان بێت ، نه‌ك بۆ به‌ده‌ستهێناى به‌رژه‌وه‌ندى حیزبى و شه‌خسى بێت .\nسه‌ركه‌وتوترین حكومه‌ت ئه‌و حكومه‌ته‌یه كه پێی ده‌ڵێن حكومه‌تى ته‌كنۆكڕات . حكومه‌تى ته‌كنۆكڕات به‌ماناى ئه‌وه‌ى هه‌موو وه‌زیره‌كان و به رپرسه‌باڵاكانى تر له‌سه‌ر بنه‌ماى پسپۆڕى و شارۆه‌زایی و دڵسۆزى دانرێن نه‌ك له‌سه‌ر بنه‌ماى مه‌حسوبیت و مه‌نسوبیه‌ت و ته‌كه‌تولاتى ناو حیزب .\nباشترین حكومه‌تى ته‌كنۆكراتیش ئه‌و حكومه‌ته‌یه كه له هه‌ڵبژاردنێكى ئازادا حیزبێك زۆرینه‌ى ده‌نگه‌كان به‌ده‌ست بهێنێت و حكومه‌ت پێك بهێنێت و خه‌مى ئه‌و حكومه‌ته‌ش خه‌مى هه‌موو هاوڵاتیانى وڵات بێت ، نه‌ك حیزبه‌كه خۆى .\nبه‌ڵام كاتێك حكومه‌تێك له لایه‌ن چه‌ند حیزبێكه‌وه پێك ده‌هێنرێت ، هه‌رگیز سه‌ركه‌وتو نابێت .چونكه دانانى وه‌زیره‌كان به‌ده‌ستى سه‌رۆكى ئه‌نجومه‌نى وه‌زیران نابێـت و حیزبه‌كانى به‌شداربوو وه‌زیره‌كانى خۆیان دیارى ده‌كه‌ن .\nبۆیه لایه‌نى پشپۆڕى و شاره‌زایی ڕه‌چاو ناكرێَن كه دوو مه‌رجى زۆرگرنگن بۆ بون به وه‌زیر . ئه‌گه‌ر سه‌رنجى عێراق بده‌ین له‌م دوایه‌دا ماوه‌یه‌كى زۆر خاوه‌نى حكومه‌ت نه‌بوو له‌به‌ر ئه‌وه‌ى حیزبه‌كان ڕازى نه‌ده‌بون به‌وه‌ى سه‌رۆكى حكومه‌ت وه‌زیره‌كان دیارى بكات .\nهه‌رچه‌نده دواجار حكومه‌ت پێك هێنرا ، به‌ڵام هه‌رگیز له ئاستى داواكاریه‌كانى جه‌ماوه‌ر نابێت . حكومه‌ته یه‌ك له دواى یه‌كه‌كانى هه‌رێمى كوردستان كه تا ئێستا ژماره‌یان گه‌یشتۆته 9 كابینه ، له هه‌موو قۆناغه‌كاندا حكومه‌تى حیزبى و بنه‌ماڵه‌یی بون .\nجگه له یه‌كێتى و پارتى كه دوو حیزبى سه‌ره‌كى و خاوه‌ن پێگه‌ى جه‌ماوه‌رى بون هه‌میشه به شه‌رێكى حكومه‌تیان پێك هێناوه ، حیزبه‌كانى تریش به‌شدارییان پێكراوه له حكومه‌تدا .\nبه‌ڵام به‌شدارى پێكردنه‌كه‌یان ته‌نها بۆ بیده‌نگ كردن و ڕازى كردنیان بوه ، نه‌ك بۆ ئه‌وه‌ى به‌شدارى بڕیاربن . له دانانى وه‌زیره‌كانى یه‌كێتى و پارتیشدا ، زیاتر به‌رژه‌وه‌ندى بنه‌ماڵه‌كان ڕه‌چاو كراوه نه‌ك به‌رژه‌وه‌ندى گشتى .\nئه‌گه‌ر سه‌رنج بده‌ین خه‌ڵكانى وا كراونه وه‌زیر له كابینه یه‌ك له دواى یه‌كه‌كاندا ، كه هیچ شاره‌زایه‌كیان نه‌بوه. به‌ڵام ڕه‌زامه‌ندى بنه‌ماڵه‌كانیان له‌سه‌ربوه .\nخۆ ئه‌گه‌ر لایه‌نى حیزبیش ڕۆڵى هه‌بوبێت له دانانى وه‌زیره‌كاندا ، هه‌رگیز كه‌سى شیاو بۆ شوێنى شیاو دانه‌نراوه‌و زیاتر به ویستى كه‌سه ده‌ست ڕویشتوه‌كانى ناو حیزب یان ته‌كه‌تولاتى حیزبى بووه .\nبه كورتى له هه‌موو حاڵه‌ته‌كاندا زوربه‌ى وه‌زیره‌كان ئه‌وه‌نده‌ى شوێنییان بۆ دۆزراوه‌ته‌وه ، ئه‌وه‌نده له‌به‌ر شاره‌زای و پسپۆڕى نه‌بوه كه خزمه‌تى وڵات بكه‌ن . كه‌واته كاتێك كه‌سێك ده‌بێته وه‌زیرو هیچ شاره‌زاییه‌كى نییه له‌و بواره‌دا ، چۆن ده‌توانێت پلانى گونجاو دابنێت و گه‌شه به كارى وه‌زاره‌ته‌كه‌ى بدات ؟؟.\nله هه‌موى گرنگتر ئه‌وه‌یه كه له‌گه‌ڵ ئه‌وه‌ى كه حكومه‌ت هه‌بوه به‌ڵام زوربه‌ى بڕیاره گرنگه‌كان له ده‌ره‌وه‌ى ده‌سه‌ڵاتى حكومه‌ت دراون چونكه هه‌میشه ده‌سه‌ڵاتى سه‌رانى بنه‌ماڵه‌و ئه‌ندامانى مه‌كته‌ب سیاسیه‌كان له كۆى ده‌سه‌ڵاتى ئه‌نجومه‌نى وه‌زیران گه‌وره‌تربوه‌و له لایه‌ن ئه‌وانه‌وه بڕیاره گرنگ و چاره نوس سازه‌كان یه‌كلایی كراونه‌وه .\nواته ئه‌گه‌ر بڕیاره‌كه له لایه‌ن ئه‌نجومه‌نى وه‌زیرانیشه‌وه درابێت، هه‌ر به فه‌رمانى حیزب و بنه‌ماڵه بووه ، به‌ڵام له ڕێگاى نوێنه‌ره‌كانیانه‌وه بوه كه له‌ناو حكومه‌تدان. كه‌واته ده‌بێ ئه‌و ڕاستییه بزانین هه‌رگیز به‌رژه‌وه‌ندى گشتى و گه‌ل و نیشتمان نه‌بۆته ئه‌وه‌لیاتى كاره‌كانى حكومه‌ت به هۆى ده‌ست تێوه‌ردانى حیزب و بنه‌ماڵه‌كانه‌وه . له وڵاته دێموكرات و پێشكه‌وتوه‌كانى جیهاندا ئه‌گه‌ر حكومه‌تى تاك حیزبی واته زۆرینه‌ش نه‌بێت ، ئه‌و كات حكومه‌ت به به‌شدارى پێكردنى چه‌ند حیزبێك پێك ده‌هێنرێت .\nبه‌ڵام ئه‌وه‌ى زۆر گرنگه كه بیزانین ئه‌وه‌ی حكومه‌تى ئه‌و وڵاتانه له حكومه‌تى هه‌رێمى كوردستان جیاده‌كاته‌وه ئه‌وه‌یه ، حیزبه‌كانى به‌شدار بوو له حكومه‌تدا هه‌مویان به یه‌كه‌وه‌و وه‌كو یه‌ك تیم هه‌وڵ ده‌ده‌ن باشترین خزمه‌ت به گه‌ل و نیشتمان بكه‌ن .\nئه‌و حیزبه به‌شدار بوانه به‌رده‌وام له كێبڕكێدان له‌گه‌ڵ یه‌كترى و هه‌ر یه‌كه‌یان باشترین پێشنیار ده‌كات كه‌چۆن وڵات له هه‌موو ڕویه‌كه‌وه بپارێزن و به‌ره‌و پێشه‌وه‌ى به‌رن و ژیان و گوزه‌رانى خه‌ڵك باش بكه‌ن .\nچونكه لاى ئه‌وان ئیشى حكومه‌ت ئه‌وه‌یه كارو بارى خه‌ڵك ڕێك بخات و ئه‌و سامان و داهاته‌ى هه‌یه به باشترین شێوه و به پێى گرنگى و پێویستى به‌سه‌ر هه‌موو سیكته‌ره‌كانى ژیاندا به‌ش بكه‌ن .\nبه‌ڵام ئه‌گه‌ر به‌راوردى شێوازى حوكمڕانى هه‌رێمى كوردستان له‌گه‌ڵ وڵاتانى ترى جیهان بكه‌ین ، جیاوازیه‌كه ئاسمان و ڕیسمانه . ماوه‌ى 29 ساڵه پارتى و یه‌كێتى به یه‌كه‌وه حكومه‌تیان پێك هێناوه‌و ئه‌م هه‌رێمه‌یان به‌ڕیوه بردوه .\nهه‌رچه‌نده چه‌ند جارێكیش لایه‌نى ئۆپۆزسیۆن به‌شدارى حكومه‌ت بوه ، به‌ڵام وه‌كو له سه‌ره‌وه ئاماژه‌م بۆ كرد ته‌نها بۆ ڕازیكردن و بێده‌نگ كردنیان بوه‌و هیچ ڕۆڵێكیان نه‌بوه و بڕیار به‌ده‌ست نه‌بون .\nئه‌وه‌ى بڕیارى به‌ده‌ست بووه پارتى و یه‌كێتى واته بنه‌ماڵه‌ى بارزانى و تاڵه‌بانى بون . لێره‌شدا جیاوازى زۆر هه‌بوه‌و شه‌ره‌كه‌ته‌كه‌ى یه‌كێتى و پارتى وه‌كو یه‌ك نه‌بوه‌و له زۆرینه‌ى كاته‌كاندا یه‌كێتى به‌شدارى حكومه‌ت بوه، نه‌ك شه‌ریكى ده‌سه‌ڵات . بڕیار به‌ده‌ستى سه‌ره‌كى پارتى بوه . زۆرینه‌ى هه‌ره زۆرى جومگه ئه‌ساسییه‌كان و ناوه‌ندى بڕیار له ده‌ستى پارتیدا بوه .\nهه‌رچه‌نده به ڕواڵه‌ت حكومه‌تى هه‌رێمى كوردستان هه‌بوه ، به‌ڵام هه‌میشه وه‌كو دوو حكومه‌ت وابون له‌ناو یه‌ك حكومه‌تدا . واته له ناوه‌رۆكدا دوو ئیداره‌ى ته‌واو جیاواز بوون له یه‌كترى . له برى ئه‌وه‌ى ئه‌م دوو هێزه هه‌وڵ بده‌ن شه‌ڕو كێبڕكى له‌سه‌ر به‌ده‌ستهێنانى به‌رژه‌وه‌ندییه‌كانى هاوڵاتیان و به‌ره‌و پێشه‌وه‌بردن و گه‌شه كردنى هه‌رێمى كوردستان بكه‌ن ، شه‌ڕى ئه‌و دوانه له‌سه‌ر ئه‌وه‌یه كامیان زۆرترین ده‌سه‌ڵاتى هه‌بێـت و خاوه‌نى بڕیاربێت بۆ ئه‌وه‌ى زۆرترین سامان و داهاتى ئه‌م نیشتمانه بۆ خۆى تاڵان بكات .\nله‌گه‌ڵ ئه‌وه‌ى كه به‌رده‌وام پارتى زۆرینه‌ى جومگه ئه‌ساسیه‌كانى ده‌سه‌ڵاتى له ده‌ستدابوه‌و خاوه‌نى بڕیارى كۆتایی بوه له زوربه‌ى ئه‌و پرسانه‌ى خۆى ویستویه‌تى و له به‌رژه‌وه‌ندى خۆیدا بوه ، به‌ڵام ڕۆژێك له ڕۆژان یه‌كێتى نه‌بوو به ئۆپۆزسیۆن .\nله‌به‌ر ئه‌وه‌ى ئه‌م دوو حیزبه واته ئه‌م دوو بنه‌ماڵه‌یه له بنه‌ڕه‌تدا كار بۆ خۆیان ده‌كه‌ن نه‌ك بۆ هاوڵاتیان بۆیه هه‌رگیز بیر له‌وه ناكه‌نه‌وه یه‌كێكیان ببێته ئۆپۆزسیۆن و ده‌ست به‌ردارى به‌رژه‌وه‌ندییه‌كانى خۆى ببێت ، ئه‌گه‌ر بۆ ماوه‌یه‌كی كورتیش بێت بۆ ئه‌وه‌ى بزانێت چى ڕوده‌دات .\nیه‌كێتى پێیى وایه هه‌رچه‌نده ده‌سكه‌وتى كه‌متره له پارتى ، به‌ڵام ئه‌و كه‌مه باشتره له هیچ . كه‌واته لێره‌دا بۆمان ده‌رده‌كه‌وێت كه ئه‌م حكوه‌ته حكومه‌تى نیشتمانى نییه . ئه‌م حكومه‌ته بۆ ئه‌وه‌پێك نه‌هێنراوه ژێرخانى ئابورى هه‌رێمى كوردستان بنیان بنێن و به‌ره‌و پێشه‌وه‌ى به‌رن و سه‌ربه‌خۆى بكه‌ن له‌ڕوى ئابورییه‌وه .\nبه‌ڵكو ئه‌مه حكومه‌تى بنه‌ماڵه‌كانه‌و هه‌موو كارێك ده‌كه‌ن بۆ به‌ده‌ستهێنانى زۆرترین ده‌سكه‌وتێكى تایبه‌تى بنه‌ناڵه‌یی له ژێر ده‌مامكى دوو حیزبدا بۆ شاردنه‌وه‌ى ڕاستییه‌كان و خه‌ڵه‌تاندنى جه‌ماوه‌ر وه‌كو ئێستا كه به‌چاوى خۆتان هه‌موو ڕاستییه‌كان ده‌بین كه چى ده‌گوزه‌رێت و چى ڕوده‌دات .\nئه‌وه‌ى كه واى كردوه كه پارتى نه‌یه‌وێت حكومه‌ت پێك بهێنێت بی َبه‌شدارى یه‌كێتى ،له كاتێكدا ئه‌گه‌ر بیه‌وێت ده‌توانێت ئه‌وه بكات ، به هۆى ئه‌وه‌ى كه یه‌كێتى خاوه‌نى هێزى سه‌ربه‌خۆى خۆیه‌تى و پارتى ناتوانێت یه‌كێتى په‌ڕاوێز بخات .\nئه‌وه‌ش په‌یوه‌ندى به كاریگه‌رى وڵاتانى دراوسێ و گۆر ِانكاریه‌كانى سیاسه‌تى ئیقلیمى و نێو ده‌وڵه‌تییه‌وه هه‌یه و له به‌رژه‌وه‌ندى ئه‌واندایه دوو هێزى جیاواز له هه‌رێمى كوردستاندا هه‌بن ، له برى یه‌ك هێزى یه‌ك گرتوى نیشتمانى بۆ ئه‌وه‌ى كه‌ى ویستیان سود له ناكۆكیه‌كانى نێوان ئه‌م دوو هێزه وه‌رگرن بۆ به‌رژه‌وه‌ندى خۆیان .\nهه‌ر له‌به‌ر ئه‌وه‌یه هیچیان ئاماده‌نین كه هێزى پێشمه‌رگه‌و ئاسایش و هێزه‌كانى تر یه‌ك بخه‌ن و بیان خنه ژێر یه‌ك فه‌رمانده‌وه ، چونكه ئه‌گه‌ر ئه‌وه بكه‌ن كۆتایی به ده‌سه‌ڵاتیان دێت .\nكه‌واته هه‌رگیز چاوه‌ڕوانى ئه‌وه مه‌كه‌ن هێزێكى پێشمه‌رگه‌ى یه‌كگرتوى نیشتمانى پێك بهێنرێت له لایه‌ن دوو بنه‌ماڵه‌ى خۆپه‌رست و چاو چنۆكه‌وه ، كه ته‌نها بیر له به‌رژه‌وه‌ندى خۆیان ده‌كه‌نه‌وه‌و میلله‌ت وه‌ك میگه‌ل وایه لاى ئه‌وان .\nكه‌واته شه‌ڕى پارتى و یه‌كێتى له‌سه‌ر تاڵان كردن و دزینى سامانى ئه‌م هه‌رێمه‌یه ، نه‌ك كاركردن بۆ به‌ده‌ستهێنان و به‌رژه‌وه‌ندییه‌كانى هاوڵاتیانى هه‌رێمى كوردستان و پاراستنى قه‌واره سیاسیه‌كه‌ى .\nبه چاوى خۆتان ده‌بینن چۆن هه‌رێمى كوردستان له هه‌موو لایه‌كه‌وه كه‌و تۆته ژێر مه‌ترسییه‌وه و به‌رپرسانى حیزبى و بنه‌ماڵه‌كانیش خه‌رێكى تاڵانى سامانى نیشتمانن و باكیان نییه .\nبه چاوى خۆتان دیتان چۆن پارتى سامانى نه‌وتى ئه‌م نیشتمانه‌ى تاڵان فرۆش كرد . چۆن هه‌رێمى كوردستانى خسته ژێر بارى قه‌رزێكى زۆره‌وه . چۆن هاوڵاتیانى بى َ موچه كرد . چۆن له ناچاریدا ته‌سلیم به به‌غدا بونه‌وه . دواجار كۆى قه‌واره‌ى سیاسى هه‌رێمى كوردستانیشیان خسته ژێر مه‌ترسى له ناوچونه‌وه.\nله‌گه‌ڵ ئه‌وه‌ى پارتى نه‌وتى تاڵان فرۆش كردوه ، ڕۆژێك له ڕۆژان یه‌كێتى نه‌هاته ده‌نگ و ناڕه‌زایی ده‌ربڕێت و ده‌ست له حكومه‌ت بكشێنێته‌وه . له‌به‌ر ئه‌وه‌ى یه‌كێتى به‌شى خۆى هه‌بوه له پاره‌ى نه‌وت ، به‌ڵام كه‌متر له پارتى .\nكه‌واته ئه‌گه‌ر به وردى سه‌رنج بده‌ین ئه‌وه‌ى ئێستا ناوى حكومه‌تى هه‌رێمى كوردستانه ، ته‌نها هه‌ر ناوه . په‌ڕله‌مان و دام و ده‌زگاى حكومه‌ت و وه‌زیره‌كان ته‌نها بۆ ڕوكه‌ش هه‌ن . هیچیان به‌ده‌ست نییه .\nهیچ بۆ هاوڵاتیان ناكه‌ن . له ڕاستیدا ئێستا دوو ئیداره‌یی ته‌واوه . پارتى له سنورى خۆى و یه‌كێتى له سنوورى خۆى له‌م كاتى قه‌یرانى داراییه‌دا خه‌ریكى تاڵانى سامانى هاوڵاتیانن . كه‌واته حوكمڕانى به كه‌سانى دزو جه‌رده‌و تاڵانچى و نیشتمان فرۆش ناكرێت .\nتا ده‌سه‌ڵاتیش له ده‌ستى كه‌سانى له‌و جۆره‌دابێت و بڵێن چاكسازى ده‌كه‌ین ، ئه‌وه درۆ له گه‌ڵ خۆشیان و میلله‌تییش ده‌كه‌ن . چاكسازى ڕاسته قینه ئه‌و كاته ده‌كرێت كه ده‌سه‌ڵاتى ئه‌مانه‌ى ئێستا حوكمڕانى ده‌كه‌ن نه‌مێنێت و ده‌ستى دزو جه‌رده‌و تاڵانچییه‌كانیش له بنه‌وه ببڕێت .\nچونكه هه‌ر ئه‌وان خۆیان هۆكارى سه‌ره‌كى هه‌موو كاره‌ساته‌كانن و چاكسازى به ئه‌وان ناكرێت .\nله به‌شى دووه‌مى ئه‌م باسه‌مدا به وردى باسى لێكه‌وته‌كان و زیانه‌كانى دوو ئیداره‌یی هه‌رێمى كوردستان ده‌كه‌م.


“نایک” دەرگای خەزێنەکەی کردۆتەوە و دادگا گڵۆپی سەوزی بۆ لیڤەرپوڵ داگیرساند ! – تۆڕی میدیایی خەڵک\n2019/11/02 - 9:00 PM\nخاوەندارێتی یانەی لیڤەرپوڵ هەوڵەکانیان بەگەڕخستووە بۆ هەڵوەشاندنەوەی بۆندی ئیمزاکراویان لەگەڵ کۆمپانیای “نیو باڵانس”ی ئەمریکی و لەگەڵ کۆمپانیایەکی ناوداری تر کەوتەنەتە سەرهێڵ.\nڕۆژنامەی “تایمز”ی بەریتانی ئاشکرای کردووە، ماوەی چەند مانگێکە کێشە لەنێوان ئیدارەی یانەی لیڤەرپوڵ و کۆمپانیای “نیوباڵانس”ی ئەمریکیدا دروست بووە، سەبارەت بە چۆنیەتی سپۆنسەری کردنی یانەکە لەڕووی داراییەوە.\nخاوەندارێتی “ڕێدز” بڕیاریانداوە لەکۆتایی ئەم وەرزەدا گرێبەستی “نیوباڵانس” هەڵبوەشێننەوە و کۆمپانیاکەش جەخت لە بەردەوامبوونی پەیوەندیەکانی نێوانیان دەکاتەوە.\nبەهۆی پێداگری خاوەندارێتی یانەی لیڤەرپوڵەوە لەسەر بڕیارەکە، “نیوباڵانس” هەوڵیداوە لەڕێگەی تۆمارکردنی سکاڵا لە دادگای وەرزشیی بابەتەکە یەکلایی بکاتەوە، بەڵام دادگا بەشێوەیەکی فەرمی و یاسایی پاڵپشتی یانە ناودارەکەی ئینگلتەرای کردووە و گڵۆپی سەوزیان بۆ داگیرساندون بۆ بە ئیمزاکردنی بۆندێکی نوێ لەگەڵ هەر کۆمپانیایەکی تر.\nلەم نێوەندەشدا کۆمپانیای “نایک”ی ئەمریکی گەورەترین بۆندی بەبڕی ٤٠٠ ملیۆن یورۆ پێشکەشی ئیدارەی “ڕێدز” کردووە، کە لەچەند وەرزی داهاتوودا لەڕووی داراییەوە یانەکە دەبوژێنێتەوە و تەواوی سەرچاوەکان پێیان وایە لەکۆتایی وەرزدا ڕێکەوتنی کۆتایی لەسەر دەکرێت، بەوشێوەیەش سپۆنسەری لیڤەرپوڵ لە نیوباڵانسەوە بۆ نایک گۆڕانکاری بەسەردا دێت.\nکۆنتی و ئینتەرمیلان لەبارەی لوتارۆ مارتینێزەوە وەڵامێکی تەزێنەری بەرشلۆنەیان دایەوە !


بێنزێما هه‌ڕه‌شه‌ی جێهێشتنی ریال مه‌درید ده‌كات\nبه گوێره‌ی میدیاكانی ئیسپانیا، كه‌ریم بێنزێما ده‌یه‌وێت پێش ئه‌وه‌ی ده‌رگه‌ی گواستنه‌وه‌ی زستانه دابخرێت ریزه‌كانی یانه‌ی ریال مه‌درید جێبهێڵێت.\nبه گوێره‌ی رادیۆ ماركا و پێگه‌ی دۆن باڵۆن، كه‌ریم بێنزێما داوای له فلۆرێنتینۆ پێرێزی سه‌رۆكی ریال مه‌درید كردووه رێگه‌ی رۆیشتنی له یانه‌ی شایانه پێ بدات.\nبه گوێره‌ی سه‌رچاوه‌كان، بێنزێما داوای له كارگێرانی یانه‌كه‌ی كردووه مه‌رجی هه‌ڵوه‌شاندنی گرێبه‌سته‌كه‌ی بۆ كه‌م بكه‌نه‌وه كه یه‌ك ملیار یۆرۆیه، به‌مه‌ش هیچ یانه‌یه‌ك ناتوانێت به‌هۆی ئه‌م نرخه‌وه گرێبه‌ست پێشكه‌شی بێنزێما بكات.\nكه‌ریم بێنزێمای فڕه‌نسی ده‌یه‌وێت سنوورێك بۆ ئه‌و ره‌خنانه دابنێت كه رووبه‌ڕووی ده‌كرێنه‌وه و ده‌یه‌وێت ریال مه‌درید جێبهێڵێت.\nپێگه‌ی Laliga newsـی ئیسپانیا ئاماژه‌ی به‌وه كردووه یانه‌ی ئارسێناڵ ئاره‌زوو ده‌كات له‌م زستانه بێنزێما به‌رامبه‌ر 40 ملیۆن یۆرۆ بباته ریزه‌كانی، به‌ڵام ریال مه‌درید نایه‌وێت به‌م نرخه ده‌ستبه‌رداری ببێت و 60 ملیۆن یۆرۆی بۆ ده‌ستبه‌رداربوون له‌م یاریزانه داناوه.\nكه‌ریم بێنزێمای ته‌مه‌ن 30 ساڵ، له هاوینی 2009 له یانه‌ی لیۆنی فره‌نسی به به‌های 31 ملیۆن پاوه‌ند روویكرده ریال مه‌درید و گرێبه‌سته‌كه‌ی له هاوینی 2021 كۆتایی دێت، له لالیگا ئه‌م وه‌رزه 883 خوله‌ك یاری كردووه، به‌شداریی 12 یاری كردووه و ته‌نیا 2 گۆڵی كردووه.


ویکیپیدیا:پاسدەر - ویکیپیدیا، ئینسایکڵۆپیدیای ئازاد\n(ڕەوانەکراوە لە ویکیپیدیا:پاسدەرانەوە)\nپاسدەری پەڕە نوێیەکان یان ھەر پاسدەر (بە ئینگلیزی: patroller) مافێکی تایبەتە کە ڕێگە بە بەکارھێنەر دەدات بەسەر پەڕە نوێیەکان بچێتەوە و پاسیان بدات.\nبۆ ئەوەی ویکیپیدیا بتوانێت وتارەکانی بە کوالێتییەکی باشتر پێشکەشی خوێنەران بکات، ویکیمیدیا لە ساڵی ٢٠١١ سیستەمێکی نوێی بەناوی پاسدەر بەرھەمھێنا کە بەکارھێنەرانی خاوەن مافی پاسدەر چاودێری و بەسەرداچوونەوە بۆ ئەو وتارانە دەکەن کە نوێیە و لەلایەن بەکارھێنەرێکی سەرەتایی دروست کراوە.\n١ بەکارھێنەرانی خاوەن ماف\n٢ وەرگرتنی مافەکە\n٢.١ داواکردنەوەی ماف\n٣ لێسەندنەوەی ماف\n٤ ڕێساکانی وەرگرتن و لێسەندنەوەی ماف\n٥ کاریگەریی مافەکە لەسەر پەڕە نوێیەکان\nبەکارھێنەرانی خاوەن مافدەستکاری\nبەکارھێنەری خاوەن مافی پاسدەر پێویستە بەلایەنی کەم ٣ مانگ لە ویکیپیدیا ئەندام بووبێت و زیاتر لە ٥٠٠ دەستکاریی بەردەستی ھەبێت. بە مانایەکی تر پێویستە شارەزا بن لە چۆنیەتی بەڕێوەچوونی ویکیپیدیا و بەڕێوەبردنی مافەکە، ھەروەھا بەرامبەر بەکارھێنەرە نوێیەکان ئەتەکێتی ئینسایکڵۆپیدیاییی وەک: لێکدانەوەی باش، شارستانی، ئەتەکێت خۆیشی پەیڕەو بکەن.\nھەرچۆنێک بێت ھەبوونی ٣ مانگ بەشداری و ٥٠٠ دەستکاری گرەنتی وەرگرتنی مافەکە ناکات. وەرگرتنی مافەکە لەسەر لێکۆڵینەوەکردن لەسەر شارەزابوونی لە ویکیپیدیا وەستاوە ئەوەیش بە لێکۆڵینەوەکردن لە مێژووی بەشدارییەکانی لە ویکپیدیا ئەگەر لێکۆلینەوەکە کرا و بە گونجاو دانرا بۆ وەرگرتنی مافەکە، ئەوا ئەنجامەکەی یان بۆ ماوەیەکی کاتی دەبێت سەرەتا یان بۆ ھەمیشەیی. لەڕێگەی چاودێری بەڕێوەبەرێک وا باشترە سەرەتا مافەکە بۆ ماوەیەکی کاتی بێت و بۆ ماوەیەکی دیاریکراو چاودێری بکرێت گەر لەو ماوەیە لە شارەزایی خۆی سەلماند، ئەوا مافەکە لە کاتییەوە دەگۆڕێت بۆ ھەمیشەیی.\nبەکارھێنەر دەتوانێت ھەر کاتێک بییەوێ مافەکە داوا بکاتەوە. بۆ پێشکەشکردنی داواکاری بڕۆ بۆ ویکیپیدیا:داواکردنی مافەکان/پاسدەر.\nمافەکە لە بەکارھێنەر دەسێندرێتەوە ھەرکاتێک زانرا خراپکاریی پێ دەکرێت، یان پەڕەیەک پاس دەدات کە گونجاو نییە بۆ پاسدان لە ویکیپیدیا، ئەم لێسەندنەوەیە دوای چەند ئاگادارکردنەوەیەک دەکرێت ئەگەر زانرا بەکارھێنەر دوای پێگەیشتنی ئاگادارکردنەوەکان ھەر بەردەوامە لە خراپکاری.\nڕێساکانی وەرگرتن و لێسەندنەوەی مافدەستکاری\nبەکارھێنەر بۆ ماوەی ٣ مانگ لە ویکیپیدیا ئەندامە.\nبەکارھێنەر ٥٠٠ دەستکاریی بەردەستی ھەیە کە بە ڕوونی ئاستی بەکارھێنەر دەسەلمێنێت لە کۆنتڕۆڵکردنی کوالێتیی وتارێکی نوێ. ھەروەھا بەکارھێنەر بەشداریی لە داواکاریی سڕینەوەی خێرا (وەک: وپس، سپ، پسخ) کردووە.\nبەکارھێنەر شارەزایە لە گواستنەوەی پەڕە بەگوێرەی سیاسەتەکانی ویکیپیدیا.\nبەکارھێنەر بۆ ماوەی ٦ مانگی پێش داواکردن ھیچ خراپەکارییەکی نییە یان بەربەستبوون یان ئاگادارکردنەوەی بۆ دەستھەڵگرتن لە خراپکاری نییە لە مێژووی بەشدارییەکانی ٦ مانگی پێش داواکردن.\nبەکارھێنەر ھەموو پەڕەکان بە شێوەی خۆبەخشانە چاودێریی دەکات.\nھەرچۆنێک بێت مەرج نییە بەکارھێنەرێک گشت مەرجەکانی تێدا بێت. بەڕێوەبەرێکی بەسەرداچوونەوە بە لەبەرچاوگرتنی شارەزایییەکەی لە بەڕێوەچوونی ویکیپیدیا مافەکە دەدات بە بەکارھێنەر.\nبەکارھێنەری خاوەن ماف مافەکەی لێ دەسێنرێتەوە گەر ھەر یەکێک لەمانەی خوارەوەی لێ بینرا:\nبەکارھێنەر وتارەکان پاس دەدات بەبێ لەبەرچاوگرتنی یەکدەنگی و کوالێتیی وتارەکە.\nبەکارھێنەر لەکاتی چاودێرکردنی وتارێک شکست دەھێنێت لە گرنگیپێدان و باشترکردنی وتارەکە پێش پاسدانی، کە دەکرێت ببێتە ھۆی ساردکردنەوەی بەکارھێنەرە تازەکان.\nبەکارھێنەر مافەکە بۆ کاری کەسی و تایبەت بەکاردەھێنێت بەبێ گوێدانە سیاسەتەکان.\nبەکارھێنەر کێشەی لە پاراستنی ھەژمارەکەی ھەیە و لەلای بەڕێوەبەری پەیوەندیدار باسی ناکات.\nبەکارھێنەر بۆ ماوەی ساڵێک یان زیاتر ناچالاکە.\nبەکارھێنەر مامەڵە و بازرگانی بە مافەکەی دەکات بۆ کاری تایبەت.\nمافەکە ڕاستەوخۆ بەبێ دواکەوتن لادەبرێت کاتێک بەکارھێنەر خۆی داوای لێسەندنەوەی مافەکە دەکات.\nکاریگەریی مافەکە لەسەر پەڕە نوێیەکاندەستکاری\nھەموو وتارە نوێیەکان، ڕەوانەکارەکان، پەڕە ھەڵگیراوەکان (Drafts)، ھەموویان دەگوازرێنەوە بۆ پەڕە نوێیەکان، بەڵام ھەموویان لەلایەن ھەموو بەکارھێنەرێک نابیندرێن تا ئەوکاتەی پاس دەدرێت لەلایەن پاسدەرێک.\nگەر مافەکەت ھەیە، دەتوانیت ئەم داڕێژەیە لە پەڕەی بەکارھێنەریت جێگیر بکەیت.\nئەم بەکارھێنەرە مافی پاسدەری ھەیە لە ویکیپیدیای کوردی ناوەندی. (تاووتوێ)\nوەرگیراو لە «https://ckb.wikipedia.org/w/index.php?title=ویکیپیدیا:پاسدەر&oldid=894929»\nدواجار لە ١٩:١٠ی ٢٦ی کانوونی دووەمی ٢٠٢٢ دەستکاری کراوە\nئەم پەڕەیە دواجار لە ١٩:١٠ی ٢٦ی کانوونی دووەمی ٢٠٢٢ نوێ کراوەتەوە.


ئاژانسی ده نگو باسی کوردستان: دکتر کپی - سری پنجم، بهترینها بخشBest of Dr. Copy s5 p2/ ۲\nپه‌خشی ڕادیۆ ته‌له‌فیزیۆنی 30 ی حه‌وتی 2012\nئه‌رده‌شیر ره‌شیدی - که‌ڵهور دامه‌زرینه‌ری ئه‌نجومه‌نی زانیاری کورد- ئه‌مه‌ریکا وه ئه‌ندامی پێشینی به‌رێوه‌به‌راتی ئه‌نجومه‌نی نه‌ته‌وه یه‌کگرتوه‌کانی ئه‌مه‌ریکا له‌و باره‌یه‌وه نامه‌یه‌کی ئاراسته‌ی ئه‌ندامانی ئه‌نجومه‌نی نه‌ته‌وه‌کانی یه‌کگرتو و گروپه‌کانی مافی مرۆڤی کردووه بۆ رێگرتن له خوێن ڕشتنێکی زۆرتر. ئه‌رده‌شیر که‌ڵهور له هه‌ڤپه‌ێڤینێکدا له‌گه‌ڵ به‌شی کوردی ده‌نگی ئه‌مه‌ریکا ده‌ڵێت نیگه‌رانی له‌م باره‌وه‌یه که تورکیا بگره له‌و کاته‌ی کوردستانی عێراق ئازادی به ده‌ست هێنا هه‌میشه هه‌ڕه‌شه‌ی ئه‌دا ئه‌گه‌ر بێت و کورد سه‌ر بکه‌وێت و به مافی خۆێ بگات ئێمه ئه‌و مافه به خۆمان ده‌ده‌ێن ڕێگایان لێ بگرین ، واته ئه‌مه ته‌نها به‌ستراو به مافی کورده‌کانه‌وه له ناو چارچیوه‌ی خودی تورکیادا نییه، به‌س وایه ئه‌م جۆره هه‌ڕه‌شه کردنانه به تاێبه‌تی له وڵاتانێکی تردا ئه‌گه‌ر بێت و تورکیا ده‌ست تێکه‌ڵاو بکات ده‌بێته هۆێ فراوانترکردنی پانتای شه‌ڕه‌که و شیانی هه‌یه هه‌موو ناوچه‌که بگرێته‌وه. که‌ڵهور ده‌لێت هه‌ر له‌به‌ر ئه‌وه‌یه ئه‌م نامه‌یه‌مان نووسیوه بۆ هه‌وڵدان له ڕێگا گرتن له خوێن ڕشتنێکی زۆرتر.\nله مه‌راسیمێـکدا به سه‌دان هاوڵاتی له شـاری سلێمانی پـشـتیوانی خۆیان بۆ هاوڵاتیانی کوردی سوریا نیشـان دا و داوایان له حکومه‌تی هه‌رێمی کوردسـتان کرد ده‌سـتی هاوکاریـیان بۆ درێژبکات.\nئێواره‌ی دووشه‌ممه به سه‌دان هاوڵاتی شـاری سلێمانی و به به‌شـداری ژماره‌یه‌ک له هاوڵاتیانی کوردی ڕۆژئاوا له بارکی نالی له‌سه‌ر جاده‌ی سه‌ره‌کی سـالم له ناوه‌ڕاستی شـاری سلێمانی، پـشـتیوانی خۆیان بۆ هاوڵاتیانی کوردی سوریا نیشـان دا و به به‌رزکردنه‌وه‌ی چه‌ندین دروشمی جوداجودا و به پـێشـکه‌شکردنی چه‌ندین گوتار و هه‌ڵبه‌ست و هۆزان'\nله لایه‌ن ئاژانسی ده نگو باسی کوردستان ajansknews kl. ۵/۱۰/۱۳۹۱ ۰۳:۳۵:۰۰ قبل‌ازظهر


شەممە, 14 تشرینی دووەم 2015 17:39\nخەڵکی هەردەم خۆراگرو تێکۆشەری کوردستان.\nڕێکەوتی ١٣ / ١١ / ٢٠١٥ مزگێنی ڕزگارکردنەوەی شنگاڵ لە لایەن سەرۆکی هەرێمی کوردستانەوە لە پرێس کۆنفرانسێکدا ڕاگەیاندرا. کە بە بەشداری دەیانهەزار لە پێشمەرگەکانی کوردستان و بە سەر پەرەستی بەڕێز مەسعود بارزانی فەرماندەی گشتیی هێزە چەکدارەکان و سەرۆکی هەرێمی کوردستان، و هەروەها بە بەشداری فرۆکەکانی هاویەیمانی شەری دژی داعش، و هێزەکانی پێکاکا و یەپەگە بەشداریان تێیدا هەبووە.\nهەواڵی ڕزگاربوونی شنگاڵ هەموو کوردێکی خەمخۆری نیشتیمانی لە هەر قوژبنێکی جیهانداخۆشحاڵکرد. بەو بۆنەوە وەک پارتی سەربەستیی کوردستان پیرۆزبایی بە دەستهێنانەوەی ئەو شارە کوردستانیە ئاراستەی سەرۆکی هەرێمی کوردستان، و گشت خەڵکی شنگاڵ، بە تایبەت خوشک و بریانی ئیزیدی کوردستانیمان دەکەین، کە ١٥ مانگ پێش لە لایەن گروپی تروریستی داعشەوە شارەکەیان داگیرکراو تووشی ئەنفال و جینوساید بوونەوە.\nهەر لەو پێوەندییەدا داواکارین لە گشت ڕێکخراو وڵاتانی مرۆڤدۆست و پشتیوانانی گەلی کورد و خوشک و برایانی ئیزیدیمان، کە هەنگاوی بە پەلە بنرێت بۆ ئاوەدانکردنەوەی شنگاڵ و گەرانەوەی ژیان لەو شارە پرکارەساتەدا. هاوکات داوا لە لایەنە پێوەندیدارەکان دەکەین کە هەوڵی زیاتر بخەنە گەر بۆ بە جیهانی کردنی کەیسی جین و سایدی خەڵکی شنگاڵ.\nلە کاتێکدا کە خەڵکی کوردستان سەرقاڵی شادی و خۆشی ڕزگاری خاکی شنگاڵ بوون لە دەستی مرۆڤ و ئازادیکوژانی داعش، کە چی گروپێکی تایبەت دروستکراو لە ژێر ناوی (حەشدی شەعبی) لە لایەن قاسم سلێمانی پیاوە تایبەتەکەی کۆماری ئیسلامی ئێران لە ئێراق، کە هاوشێوەی سوپای پاسدارانە. دەستیانداوەتە ئاژاوە نانەوەو شەهیدکردن و گرتن و ماڵ سووتاندنی کوردەکانی شاری هەمیشە کوردستانی دوزخورماتوو. ئەمەش هیچ شاراوە نییە کە دژایەتی کردنی ڕزگاربوونی شنگاڵی کوردستانە و مەبەست دروستکردنی کۆسپ و نائارامییە لە ناوچە کوردستانیەکان، لە لایەن گروپەکانی ئێراقی سەر بە قاسم سلێمانی.\nئێمە وەک پارتی سەربەستیی کوردستان بە تووندی ئیدانەی ئەو کردەوانەی حەشدی شەعبی دەکەین و ڕاستەوخۆ بە دەسیسەی کۆماری ئیسلامی ئێرانی دەزانین. هەمانکات دەسخۆشی ئاراستەی گشت پێشمەرگە تێکۆشەرەکانی کوردستان دەکەین، کە شێلگیرانە بەرامبەریان وەستاونەتەوە.\nهەروەها بە پێویستی دەزانین کە بەبیری لایەنە پێوەندیدارەکانی حکومەتی هەرێمی باشوری کوردستان بهێنینەوە هەر جۆرە پێوەندییەک و نزیکبوونەوەیەک لە گەڵ کۆماری ئیسلامی ئێران زیاتر زیانبەخشە بە دەستکەوتەکانی گەلی کورد لەو بەشەی کوردستان.\n١٤ / ١١ / ٢٠١٥ زاینی


پارتی هێزیی زێرڤانی بەسەرکردایەتی بارزانی لە دێگەڵە کۆکردۆتەوەو ئامادەی شەڕی براکوژی کردوون . – WTARIKURD\nپارتی هێزیی زێرڤانی بەسەرکردایەتی بارزانی لە دێگەڵە کۆکردۆتەوەو ئامادەی شەڕی براکوژی کردوون .\nبەپێی هەواڵێک لەسەرچاوەیەکی گرنگەوە دەست وتاریکورد کەوتووە ، هێزەکانی زێریڤان بە فەرمانی مەسعود بەرزانی لە دەوروبەری دێگڵە کۆکراوەتەوەو ئامادەی شەڕی برا کوژیی کراون .\nهەمان سەرچاوە ئاراستەی هێزەکەی پارتی ، بەنا ڕوونی بە وتاریکورد ڕاگەیاند .\nوتاریکورد پەیوەندی بەکادرێکی باڵای سەربازیی گۆڕانەوە کرد و ئەویش لەوەڵامدا وتی : بابێن بەخێر بێن گەر بۆ شەڕی براگوژی دێن و ئۆباڵی ئەم نەهامەتییە دەخەنە سەر شانی پارتی و بارزانی ، وەک چۆن لە مێژووی شەڕی برا کوژیدا هەر سەرچاوە بوون و هەرئەوان هەڵگیرسێنەر . بەڵام پێیان ڕادەگەنین تاکێکیان لێ ناهیڵین بگەڕینەوەو ئەوەی هەشیانە لەدەستی دەدەن .\nهەروەها لە پەیوەندییەکی تردا لەگەڵ کادرێکی گۆڕانی تردا ، لەوەڵامی پرسیارەکەماندا وای وت : گومانم هەیە بتوانێ ـ بێ بۆ سلێمانی . هەلومەرج یارمەتیان ناداد ، ئەمجارە وەک هیچ جارێکی کە نابێ . ئەگەر لە ڕابردودا پارتی سودمەندی یەکەمی شەڕی ناوخۆ بووبێ ، ئەمجارە زەرەرمەندی یەکەم دەبن . فاتیحا بۆ خۆیان ئەخوێنن . وەکو جاران بواری جاشایەتی و هێنانی دەبابەی داگیرکەرانیان نەماوە .\nهەروەها هەوڵماندا لەگەڵ کادرێکی باڵای یەکێتی لەپەیوەندیدا بووین و ئەویش بەم جۆرە وەڵامی پرسیارەکەی داینەوە : بروا بكه زانياريم نيه ، بەلام به دوريشى نازانم ، چونكه بەياننامەكەيان زۆر توندەو بۆنى شەڕى لێدێت زياتر ، لە ئاشتى .\nئاکۆ برایم : پارتى خەڵک گەوج دەکات یان دەیەوێت خۆى لەگێلى بدات ؟\nرابون مەعروف : وانەی یەكەمی خۆ پیشاندانەكان .


گفتوگۆ لەگەڵ ڕۆژنامەی هاوڵاتی :یەکێتی و پارتی و سیاسەتەکانی ئەمریکا – admin\nگفتوگۆ لەگەڵ ڕۆژنامەی هاوڵاتی :یەکێتی و پارتی و سیاسەتەکانی ئەمریکا\nکاتێ قیبلەنمای پاشکۆیەتیان بۆ سیاسەتەکانی ئەمریکا شکاوە یەکێتی و پارتی لە عێراقدا دیسان سەرگەردانن\nلە ڕۆژنامەی هاوڵاتی ڕۆژی ٥ شوبات ٢٠١٢ بڵاوکراوەتەوە\nهاوڵاتی: بەدوای رۆشتنی ئەمریکا ئایندەی سیاسی عێراق دیارنیە بەرای ئێوە ئەم نادیاریە کوردستان بەرەو کوێ دەبا وئایا سەربەخۆیی یەکێک لە ئیحتمالاتی ئایندەی کوردستانە؟\nئاسۆ کمال: ئەمریکا دەوڵەتی عێراقی لەسەر بنەمای ڕێکەوتنێکی تایفی مەزهەبی و قەومی لەژێرناوی پرۆسەی سیاسی و دیموکراسی پەرلەمانی ڕێکخستەوە. بەڕۆشتنی هێزە سەربازیەکانی ئەمریکا لە عێراق ئەو دەسەڵاتە عەسکەریەی ئەم ڕێکەوتن و دابەشکردنەی چاودێری دەکرد و دەخاڵەتی دەکرد بۆ تێکنەچوونی لەمەیداندا نیە و لەڕێگای دەخاڵەتی سیاسیەوە ئەمریکا دەیەوێت عێراق لەو بازنەیە دەرنەچێ کە لەڕێکەوتنامەی ئەمنیدا هاتوە. بەڵام ئاشکرایە کە نەدەستوور و نە دادگا و نە هیچ دەسەڵاتێکی عەمەلی هەیە کە ئەم ڕێکەوتنە بپارێزێ و دەوری شمشێری دیموکلیسی سوپای ئەمریکا بگرێتەوە لەسەر لایەناکەنی شیعە و سوننە و کوردەکان. ئەمە نادیاری سیاسی ئایندەی عێراقە. ئێستا تورکیا و ئێران دەیانەوێ ئایندەی عێراق دیاری بکەن و ململانێی یەکی توند لەنێوانیاندایە لەسەر ئەوەی ئەو بۆشاییەی ئەمریکا بەچی پڕبکەنەوە؟ ووڵاتانی عەرەبی و بەتایبەت سعودیەش دەیەوێ لەم یاریەدا وەک یاریکەری ئەسڵی بەشداری بکا. عێراق بوەتە لوبنانێکی تر و ئایندەیەکی ئاڵۆز و نادیار چاوەڕێیەتی.\nسەربەخۆیی کوردستان یەکێک لە ئەگەرەکانە بەڵام ئەم سەربەخۆییە لە ئێستادا سیاسەتی یەکێتی و پارتی نیە و بەرئەنجامی سیاسەتی ئەوان نابێ. لەبەرئەوەی ئەم دوو حزبە ناسیونالیستە کوردیە ئایندەی دەسەڵاتی خۆیان لەم دابەشکردنە مەزهەبی و قەومیەی عێراقدا دەبینن و دابەشکردنی فیدرالی دەسەڵات و داهات لە عێراقدا و بەڕەسمی ناسینی کوردستان وەک موڵک و بەشی ئەم دوو حزبە خزمەت بە ستراتیژی مانەوەیان لە عێراق و کوردستانیشدا دەکات. هەربۆیە ئەم دوو حزبە لە پەشێوی وەزعی ئێستای عێراق بونەتە نوێنەری ئەمریکا بۆ ڕاگرتنی ئەو ڕێکەوتنە مەزهەبی و قەومیەی ناوی دەنێن پرۆسەی سیاسی عێراق. هەربۆیە سەربەخۆیی کوردستان بۆ ئەم دوو حزبە ناسیونالیستە کوردیە لە ئەولەویەتدا نیە و ئەم وەزعە نادیارەی عێراق و ململانێکانی ئێستا بەرەو هەنگاو هەڵگرتنێکی جیاوازیان ناکا لەوەی لە ساڵی ١٩٩١ەوە تا ئەمڕۆ وەک پاشکۆی سیاسەت و ستراتیژی ئەمریکا لە ناوچەکەدا کردویانە.\nبەڵام پاشەکشەی ئەمریکا لە عێراق تەنیا کاریگەری لایەنی سەربازی نیە و ئەمە بەشێکە لە شکستی ستراتیژی ئەمریکا و باڵادەستی ئەمریکا لە عێراق و ناوچەکە کە بەهۆی شەڕەکانی خلیج و داگیرکردنی عێراقەوە هاتبوە ئارا دەورانی ئاوابوونی بەسەر دەبا. بەشێک لەم شکستە سیاسیەی ئەمریکا لە عێراقدا نەبوونی نەخشەیەکی سیاسی دیاریکراوە بۆ ئەو پرۆسە سیاسیەی لەسەر بنەمای دابەشکردنی قەومی و مەزهەبی لە عێراقدا دروستی کردوە. لێرەشەوە ئەحزابی ناسیونالیستی دەسەڵاتداری کورد پاشکۆییان بۆ سیاسەتی ئەمریکا لە عێراقدا کەوتنەدوای سەرابێکە کە نازانرێ عێراق بەرەو کوێ دەبا. هەربۆیە ئەگەر پاشکۆیەتی سیاسەتەکانی ئەمریکا لە ٢٠ ساڵی ڕابردوودا قیبلەنمای گەیشتنە دەسەڵاتی ئەم حزبانە بوە ، ئێستا ئیتر ئاراستە و دەرزی ئەم قیبلەنمایە شکاوە و ئەم حزبانە کوێرانە ڕێگای عێراقی فیدراڵیان گرتۆتەبەر و ئامانجێکی ڕونیان لەبەردەمدا نیە.\nلەخودی ئەمریکادا ئەم نادیاریەی ئایندەی عێراق دەمێکە باس دەکرێ. بایدنی جێگری ئۆباما خۆی یەکێک لەلایەنگرانی بوونی عێراق بەسێ دەوڵەتەوە بوو و ئێستاش لە جۆن مەکینی کاندیدی دەورەی پێشووی کۆماریەکان کە ڕکابەری ئۆباما بوو پێویستی دابەشکردنی عێراق بەسەر شیعە وسونە و کورددا دەکا. سیناریۆی دابەشکردنی یۆگۆسلاڤیای سەردەمی شەڕی سارد بۆ سێ بەش بەنمونەی ڕێگاچارەی عێراق دەهێننەوە. ئێستا ئەمریکا بەدوای ڕێگاچارەوە نیە بۆ ئایندەی عێراق بەڵکو مەسەلەی ئەو مامەڵە لەگەڵ ئەو هێزانەدایە کە لە پاشەکشەی عێراقدا بونەتە ڕکابەری و دەیانەوێ وەک هێزی ناوچەیی عێراق بخەنە چوارچێوەی سیاسەت و ئامانجەکانیانەوە. ئەم هێزانە کە ئێران و تورکیان هەرکامەیان لەگەڵ ئەمریکادا کێشە و ململانێی ناوچەییان هەیە و عێراقیش یەکێک لەو مەیدانانەیە کە دەرگای بەسەر ئەم ململانێیانەدا کراوەتەوە. ئێستا مالکی دەیەوێت لەم فرسەتەی کشانەوەی هێزەکانی ئەمریکا ڕکابەری سەرەکی خۆی کە سوننە و لیستی عێراقیەیە ڕەوانەی ماڵەوە بکا و ئێرانیش بۆ فراوانکردنەوەی فشارەکان لەسەر ئەمریکا لە ناوچەکەدا خوازیاری بەکارهێنانی عێراقە وەک مەیدانێکی فشار. لەبەرامبەریشدا تورکیا و سعودیە دەیانەوێ بەر بەم باڵادەست بونەی ئێران بگرن و دەیانەوێ دەوری ناوچەیی ئەوان کە بەهۆی سوریاوە زیادیکردوە تا دەستڕۆشتنیان بەسەر عێراقیشدا درێژبکەنەوە و لەم پێناوەدا لە پشتی سوننەکان ڕاوەستاون.\nئەم ململانێ یەی نێوان شیعە و سونە بەدوای پاشەکشەی ئەمریکادا عێراقی بەرەو ئاڵوگۆڕێکی نادیار پاڵ پێوەناوە و مانەوە لە چوارچێوەی دەستور و پەرلەمان و حکومەتی تەوافقی زەمینەی نیە و ئەوەی ڕایگرتوە ئەو نادیاریەیە کە خودی ململانێی ئەمریکا و ئێران و مەسەلەی سوریا بە ناجێگیری ماوەتەوە. عێراق لەسایەی ئەم ململانێیەدا ئایندەی نادیارە . ململانێی نێوان هێزە شیعە و سونەیەکان لەسەر دەسەڵات ،شەڕی ناوخۆ و تیرۆر و نائارامی سیاسی و ئەمنی بۆ نادیار درێژە پێ دەدا. ئەمریکا ئەگەر ١٠ ساڵ لەسایەی دەسەڵاتی خۆی لە عێراقدا نەیدەتوانی ئەم وەزعە بگۆڕێ، ئەوا ئێستا بەدوای پاشەکشەی خۆیدا عێراقی یەکگرتوو خواستێک نیە کە ئامادەبێ خۆی بخاتە خزمەتی پاراستنیەوە . ئەگەر ئێستاش لەگەڵ ڕاگرتنیدا ئەم پێکهاتەیدا بێ بەهەر قیمەتێک بۆ ئەوەیە کە نەبێتە ئەهرەم و وەسیلەی فشار ئێران بەسەریەوە. ئایندەی ئەم ململانێ یانەی سونە و شیعە و تورکیا وئێران دەری دەخەن کە لە ئەمریکاشدا مەسەلەی دابەشکردنی عێراق بەسەر ٣ بەشدا چ هەڵوێستێکی ڕەسمی دەبێ بەرامبەری؟\nئەحزابی ناسیونالیستی کوردی زۆر خەمێکی گەورەیان نیە لەم ئایندە نادیارەی عێراق چونکە ئەوەی ئەوان تیایدا باڵادەستن یاریکردنە لەسەر هەموو پەتەکان. لە ئێستادا هەم لەگەڵ سوننەن بۆ فشار لەسەر مالکی و هەم بەشدارن لە حکومەتی مالکی بۆ زەمانەتی داهات و مانەوەی پرۆسەی سیاسی تەقسیمی قەومی و مەزهەبی . هەم لەگەڵ تورکیادان و زەمانەتی داهاتی لە ڕێگەی ناردنی نەوتی عێراقەوە دەکەن و هەم لەگەڵ ئێرانیشدان و دەسەڵاتی شیعەکانی لەعێراقدا بۆ هەموار دەکەن. ئەگەر ئەم حزبانە مەسەلەی سەربەخۆیی کوردستانیش ڕۆژێ بەجدی باس بکەن دەبێ لە ئەجیندای تورکیا بۆ لاوازکردنی دەسەڵاتی شیعە و ئێران لەعێراقدا و پاشکۆبوونی بۆ تورکیا بۆی بگەڕێیین یاخود سیاسەتی ئەمریکا بۆ هەمان مەبەست.\nبەڕای من لەم ئایندە نادیارەدا پێویستە خەڵکی کوردستان سەربەخۆیی وەک ڕێگاچارەی واقعی بخاتە بەردەم خۆی و بۆ خۆپاراستن لەوەی یەکێتی و پارتی بیانکاتە پاشکۆی شەڕ و مەترسیەکانی ئایندەی نادیار و دەربازبوون لەم بازنە بەتاڵەی فیدرالیزمی قەومی و مەزهەبی ئایندەیەکی زانراو و ئاسودە بۆ خۆی مسۆگەر بکا. گرتنە بەری ڕێگای بەرپاکردنی رفراندۆمێک بۆ سەربەخۆیی کوردستان و جیابونەوە لە ئێستادا فرسەتێکی زۆرگونجاوترە لەوەی کە کێشە و ململانێکانی عێراق ئاڵۆزتر بن و شەڕی ناوخۆ و دەستێوەردانی ئێران و تورکیا وئەمریکا جەو و دۆخی چارەسەری سیاسی نەهێڵنەوە و سیناریۆیەکی ڕەشتر لەوەی تا ئێستا ڕوبەڕوی خەڵك بکەنەوە.\nهاوڵاتی: لەم کێشمەکێشانەی عێراقدا مەسعود بارزانی و لە ناو ئەندامانی سەرکردایەتی پارتی باس لە سەربەخۆیی و رفراندۆم لە ڕێگای پەرلەمانەوە دەکرێ ، ئەمە چەند بەهەند وەرەگیرێ لەکاتێکدا چەند جارێ ئەم جۆرە ڕاگەیاندنانە لە ڕابردووشدا لەلای پارتیەوە بیستراوە؟\nئاسۆ کمال: ڕاگەیاندنی سەربەخۆیی و رفراندۆم بەم شێوەیە هیچ دەوڵەت و لایەنێکی سیاسی بەجدی وەرنەگرتوە و هەربۆیە هیچ کاردانەوەیەکمان لەهیچ لایەکەوە بەدی نەکرد. هەموو دەزانن مەسعود بارزانی و ئەو ئەندامانەی پارتی لە مل نەدانی حکومەتی مالکی بە بودجە و گرێبەستیە نەوتیەکانی هەرێم توڕەن و” لادان لەدەستور و فیدرالیزم” ناوێکە بۆ گلەیی لەم بەشە داهاتە. ئەگەر سەربەخۆیی و رفراندۆم ڕێگاچارەیەکی سیاسیە بۆ دەربازبوون لەم ئایندە نادیارەی کێشەی لایەنە شیعە و سوننەکان بە پشتیوانی ئێران و تورکیا و سعودیە کە عێراق و کوردستان ڕوبەڕوی بۆتەوە بۆچی بارزانی و پارتی وەک سیاسەت و بڕیاری حزبەکەیان ڕای ناگەیەنن و لەپەرلەمان پەسەندی ناکەن و وەک حکومەت ڕۆژ و کاتی رفراندۆم دیاری ناکەن و ناچنە نەتەوە یەکگرتوەکان وەک فەلەستینیەکان داوای ئەندامەتی دەوڵەتی کوردستان بکەن؟ کاتێک هیچ کام لەمانە نابینین دەبێ ئەم قسانە بە هەند وەرنەگرین . نازانم ئەم تۆخکردنەوەی مافی سەربەخۆییە لە ئێستادا بۆ خۆشیرین کردنە لای ئەمریکا و تورکیا بۆ ئەوەی بزانن کە حزبە دەسەڵاتدارەکانی کورد ئامادەن لە حکومەتی مالکی جیاببنەوە و فشار و ئەزمەی سیاسی بۆ حکومەتی شیعەی عێراق بهێنن تا ئێران بزانێت کە مەسەلەی جیابونەوەی کوردستان دەکرێ فشار دروست بکات و هانی سونەش بدات بۆ داوای زیاتر. ئەگەر نا چ هەنگاوێکی جدی بۆ دەربازکردنی کوردستان لەو شەڕی دەسەڵاتەی نێوان شیعە و سوننە نراوە؟ ئایا ڕێکەوتنی مەزهەبی و قەومی توانیویەتی چ کێشەیەکی هەڵپەسێراوی وەک کەرکوک و ناوچە جێناکۆکەکانی تر چارەسەر بکا وا دەستی لێهەڵناگرن؟ ئایا نیزامی فیدرالی عێراق چ چارەسەرێکی کێشەی تەقسیمی شیعەو سوننە و کوردی کردوە ؟ ئێستا ئەم فیدرالیە قەومی و مەزهەبیە نیە کە فشاری ئەمریکای بەسەرەوە نەماوە عێراقی ڕوبەڕوی شەڕی دەسەڵات و داهات کردۆتەوە. ئاشکرایە سەرجەم ئەم سیستەمە فیدرالیە وەک مەسعود بارزانی دەڵێ دابەشکردنی دەسەڵات و داهات بوە و ئێستا کە ئەمریکا پاشەکشەی کردوە لە عێراق هێزە شیعەکان داوای دابەشکردنەوەی ئەو دەسەڵات و داهاتە دەکەن و ئەحزابی ناسیونالیستی کوردیش وەک شەریکە بەش لەو دەسەڵات و داهاتەدا نەبێ لایەنە و نەلەکاتی شەڕ لەسەریدا بێلایەن دەمێنێتەوە و باسکردن لە سەربەخۆیی و گەڕانەوە بۆ پەرلەمان بۆ رفراندۆم لەچوارچێوەی ئەم هەڕەشانەدایە. خێر و شەڕی فیدرالی پاکێجێکە و ئەگەر تا ئێستا لە خێرەکەیان خواردوە ئەوا لە شەڕەکەشیدا بەخۆشی خۆیان بێ و یان لەژێر فشاری بەرە دژ بەیەکەکاندا بێ ناچارن بەشداری شەڕەکەشی بکەن. یەکلاییکردنەوەی ئایندەی فیدرالیزمی قەومی و مەزهەبی بێ شەڕ نیە و باسی ئەوەی ئەگەر مادەی ١٤٠ بەخۆشی نەکرێ بەشەڕ دەیکەین لەلای پارتیەوە بەشێ لەو شەڕە فیدرالیە قەومی و مەزهەبیەیە لە ژێر ناوی گێڕانەوەی کەرکوکدا. جاهەر لایە و لەژێر ناوێکدا داوای بەشی خۆی دەکا . ئەمە سیاسەتی عەمەلی فیدرالی یە کە ئێستا بارزانی و پارتی و یەکێتی بەعەمەلی پیادەی دەکەن نەک سەربەخۆیی . سەربەخۆیی درێژکراوەی ئەم بن بەستەی فیدرالی نیە و بارزانی و پارتی لەبن بەستی فیدرالیدا ڕێگای شەڕ لەسەر بەشە فیدرالی هەڵدەبژێرن . جا نازانین بە پشتی کێ؟ ئایا لەگەڵ سوننەدا دەبن دژی مالکی و فیدرالیزمی کورد و سوننە پێک دێنن و لەگەڵ تورکیادا دەبن لەدژی ئێران؟ یەکێتی لەم نێوەدا چی دەکا ؟ پۆستی سەرۆک کۆماریەکەی چی لێ دێ کە ئایندەی کوردستان و یەکێتی لەوەدا دەبیننەوە؟ هاوپەیمانی مالکی و ئێران لە ستیراتیژیاندا نامێنێ و وەک سوریای لێ دێت؟ ئەمانە هەموو واز لێدێنن و سەربەخۆیی و جیابونەوە لە شیعە و سوننە و تورکیا و ئێران ڕادەگەیەنن؟ بەپێی شاهیدی مێژووی دوور و نزیکی یەکێتی و پارتی ئیختیاری سەربەخۆیی لە هەموو ئەگەرەکانی تر دورترە و یاری کردن لەسەر هەموو پەتێ بە ئایندەی کوردستانەوە نزیکترین ئەگەرێکە لە عەقڵەوە نزیک بێ. ئایندەی دوور لە شەڕ و ئاسودە بەدەستی دەسەڵات و حزب و هێزێکی سیاسی دروست دەکرێ کە کێشە و ماف و ئایندەی خەڵکی کوردستانی بۆ گرنگ بێ و نەک بە دەسەڵاتی یەکێتی و پارتی کە شەڕی میلیشیاییان دژ بەخەڵکی بێ چەک و سالمی خۆی کردوە. ئەگەر سەربەخۆیی ئایندەیەکی ئاسودە و ئارام بۆ خەڵکی کوردستان دەهێنێ ، ئەبێ ئەم دەسەڵاتەی ئێستای کوردستان بگۆڕی تا دەستت بە سەربەخۆیی کوردستان بگات.\nخاڵێکی گرنگ سەبارەت بەم جۆرە ڕاگەیاندنانەی بارزانی و پارتی و جارجارێکیش یەکێتی باسی سەربەخۆیی دەکەن مەبەستێکی شاراوەی لەپشتە. مەبەستەکە لە ئەم دەورانەدا ئەوەیە کە سەرنجی خەڵکی کوردستان لەسەر دەسەڵاتی خۆیان لابەرن و بڵێن کێشەی سەرەکی دەسەڵات نیە وسەربەخۆییە.لێرەدا دەسەڵات بەشوێن ڕێگایەکدا دەگەڕێ کە خۆی و خەڵک ئاشت بکاتەوە و خەڵک بخاتەوە ژێر سێبەر و ئاڵای دەسەڵاتەوە . گوایە لەبەرامبەر بەغداد و شیعە و سوننە و دوژمنانی دەرەوەدا کورد کە مەبەست خەڵک و دەسەڵاتە دەبێ یەکگرتوو بن و واز لەشەڕەکانیان بهێنن. ئەمە دەرمانی ساڕێژکردنی ئەو برینەیە کە جەستەی فریودەرانەی ناسیونالیستی دەسەڵات لە خۆپیشاندانەکانی ١٧ شوبات و سەرکوتی ١٩ نیساندا خواردی. پڕوپاگەندەی دەسەڵات بۆ سەربەخۆیی ئەم مەسەلە و مافەی خەلکی کوردستانی تێکەڵ بەو زەهر و تلیاکە ناسیونالیستیە کردوە کە گیانی شۆڕشگێڕانەی جەماوەر بەرامبەر بەدەسەڵات ژەهراوی و لەهۆش دەخا تا ئەم دەسەڵاتە خۆی لەم تەوژمی شۆڕش و ناڕەزایەتیانە ڕزگاربکا. ئاشکرایە ئەگەر خەڵکی کوردستان بەم پڕوپاگەندانەی دەسەڵات بۆ سەربەخۆیی واز لە داوای ئازادی و خۆشگوزەرانی خۆی بێنێ ، ئەوا ڕێگا بەم دەسەڵاتە دەدا وەک ٢٠ ساڵی ڕابردوو لەپێناو شەڕی فیدرالی داهات و دەسەڵاتیدا و پاشکۆیەتی بۆ تورکیا و ئێران و ئەمریکا ئایندەی کوردستان بەنادیاری بهێڵێتەوە و ڕێگری لە بەردەمی سەربەخۆیی و بەرپاکردنی رفراندۆمێکی ئازاددا دابنێ. بەڕای من سەربەخۆیی کوردستان کاری ئەو بزوتنەوە جەماوەریە ئازادیخوازەیە کەنەک ناچێتە ژێر سایەی دەسەڵاتی یەکێتی و پارتی بەڵکو سەربەخۆیی دەکاتە پاکێجێکی تری بەدیلەکانی بۆ نیشاندانی پێویستی گۆڕینی ئەم دەسەڵاتە میلیشیایە و بەدیلە فیدرالیە قەومی و مەزهەبیەکەی.\nکابینەی ٧ ی حکومەت و قەیرانەکانی هەرێم\nله دیمانه‌یه‌کدا له‌گه‌ڵ سایتی نوچه‌نێت:پارتی له‌ژێر فشاره جه‌ماوه‌ریی و نێونه‌ته‌وه‌ییه‌کاندایه و ده‌یه‌وێ به ناوی لێژنه‌وه کات به‌سه‌رببا


تۆڕەکان و ستراتیجی کڕینی چەک لەلایەن داعشەوە\nکۆمپانیا خەیاڵییەکان و ناردنی پارە بە نهێنی و کۆمپانیا خێزانییەکان، توێژینەوەیەک دەریخستووە چۆن خەلیفەی داعش توانیویەتی چەک لە وڵاتە جیاجیاکانی جیهان بکڕیت و دژی هاوپەیمانی نێودەوڵەتی بە سەرۆکایەتی ئەمەریکا بوەستێتەوە.\nڕێکخراوی (کۆنفلێکت ئارمەمنت ڕیسێرچ)ی ناحکومی تایبەت بە توێژینەوەی خۆپڕچەک کردن لە ڕاپۆرتێکیدا ڕوونی دەکاتەوە کە چۆن داعش توانیویەتی خۆی پڕچەک بکات و لە ماوەی ساڵانی 2014 تا 2019 چەندین تەن مادەی تەقینەوە و کەرەستەی ئەلیکترۆنی و فڕۆکەی بێفڕۆکەوانی کڕیوە، بێ ئەوەی کەس هەستی پێبکات.\nبۆ نمونە دووکانێکی بچووکی فرۆشتنی مۆبایل بڕی 6 تەن هەویری ئەلەمنیۆمی کڕیوە، هەروەها دابەشکەرێکی بەرهەمە کشتوکاڵییەکان لە تورکیا بڕی 200 هەزار دۆلاری بۆ کڕینی سووتەمەنی مووشەک داوە. هەروەها لە نێوان ساڵانی 2015 و 2017 نزیکەی 100 بەرمیلی پڕ لە هەویری ئەلەمنیۆم کە لە چین درووستکراوە لە ناوچەکانی ژێر دەستی داعش دەستیان بە سەردا گیراوە.\nداعش لەم کارانەدا پشتی بەستووە بە کەسەکان و کۆمپانیا خێزانییەکان کە وەک بریکار کاریان کردووە لە نزیک ئەو ناوچانەی باڵادەست بووە تێیاندا، بە تایبەتی لە باشووری تورکیا.\nڕاپۆرتەکە ئاشکرای کردووە، کە نیترات و هەویری ئەلەمنیۆم لە دروستکردنی تەقینەوەدا بەکاردێت، هەروەها بۆ سووتەمەنی مووچەک و فڕۆکە بێفڕۆکەوانەکان. داعش هەوڵیداوە سیستمێکی دژە فڕۆکە دروستبکات، بەڵام تا ئێستا هیچ بەڵگەیەک لە سەر سەرکەوتنی بەردەست نییە. هەروەها ڕێکخراوەکە بۆی دەرکەوتووە کە 28 فڕۆکەی بێفڕۆکەوان دەستکاری کراون بۆ ئەوەی پڕچەک بکرێن.\nئەو تۆڕەی ئاشکرا کراون ئاماژە دەکەن بەوەی کە کیانێکی بازرگانی دامەزراندووە و مامەڵەی لەگەڵ جیهان لە ڕێگەی 50 کۆمپانیا لە زیاتر لە 20 دەوڵەت کردووە.\nئەو کۆمپانیایانە بە شێوەیەکی یاسایی تۆمار کراون و خزمەتگوزاری لۆجستیکیان بۆ داعش دابینکردووە، لەپاڵ ئەوەشدا چەندین ماڵپەڕی وەهمی و تۆڕی پەیوەندی پارێزراو و گواستنەوە و حەواڵە کردنی پارە و پێدانی تێچوو لە ڕێگەی ئینتەرنێتەوە هەبووە.\nڕاپۆرتەکە تیشکی خستووەتە سەر ئەوەی کە داعش جەند کەس و کۆمپانیای لە دانیمارک و ئیسپانیا و سوریا و تورکیا و بەریتانیا دامەزراندووە.\nدوای نەمانی داعش لە سوریا و عێراق\nتا ئێستاش ئەو چالاکیانەی داعش لەگەڵ ئەوەی لاواز بووە بەردەوامە و ڕێکخراوەکە کە بنکەکەی لە بەریتانیایە پێیوایە پێویستە ئەو هێمایانەی کە ئاماژەن بۆ هاوکاری کردنی داعش بە کەم دانەنرێن، چونکە ئەوانە هێمای سوورن.\nچونکە داعش دوای لاواز بوون و نەمانی لە سوریا و عێراق لە ساڵی 2019دا، لە ئێستادا هەوڵدەدات لە وڵاتی شام خۆی بوونیاد بنێتەوە.\nلای خۆیەوە سام هیلەر شیکەرەوەیەکی سەربەخۆ بۆ کاوباری سوریا پێیوایە، بە ڕوانین لەو گرتە ڤیدیۆییانەی لە کۆتاییەکانی ساڵی 2019 بڵاوکراونەوە بۆمان دەردەکەوێت کە چەکی ئاساییان پێیە، کە دەتوانرێت بە هەرزان دەستبکەون و داعش بەردەوامی بە کردەوەکانی خۆی بدات.\nهەروەها شارەزایەکی چەک کە لە تۆڕی کۆمەڵایەتی تویتەر خۆی بە (کالیبەر ئوبسکۆرا) دەناسێنێت، پێیوایە لە ئیستادا داعش کەرەستەی کەم لە دەرەوە دەکڕێت، کە بریتین لە ئامڕازە پێشکەوتووەکان.\nبە بڕوای ئوبسکۆرا، داعش پشت بەو کەرەستانە دەبەستێت کە بۆی ماونەوە، هەروەها بازاڕی ڕەش و میلیشیاکان و ئەو ئەندامانەی هێزە چەکدارەکان کە گەندەڵن.\nسام هیلەر بە ئاژانسی فرانس پرێسی ڕاگەیاندووە، داعش دەتوانێت سوود لە ئەزموونەکەی وەرگرێت و ئەگەر ڕۆژێک خۆی لە دۆخێکی ستراتیجیدا ببینێتەوە، ئەوا بۆی ئاسان دەبێت بێتەوە مەیدانەوە.


كورد نمونەى گەلێكى بێ سەركردە\nلەكۆنەوە دەڵێن مەڕى بێ شوان گورگ دەیخوا. كوردیش بەدرێژەى كورد بونى خۆى خاوەنى سەركردەیەك نەبوە كە هەموان كۆبكاتەوە و دوریان بخاتەوە لە دژایەتى یەكتركردن، هەمیشە یەكێك هەستاوە بەناوى خێزانێكەوە یا خێڵێكەوە یاخود شارێكەوە دەستى داوەتە كارى سیاسى و چەكدارى دژ بە سیاسەتى دەوڵەتى داگیركەر یاخود پاڵى داوەتە پاڵ دەستەڵاتى داگیركەرو دژ بە خێڵێكى تر كە بستێك لە خاكى خێڵەكەى تر داگیركردوە یاخود ئاژەڵێكى هاتوەتە ناو لەوەرگاكەى یاخود دارێكى زەویەكەى ئەوى بڕیوە، بەهۆى ئەم شتە سادانەوە دەیان كەس كراون بەقوربانى و هەركەسە خۆى لەوى تر بە باش و گەورەتردەزانى بەردەستەكانیشیان كە خەڵكى هەژارو كەمدەستبون وەك كۆیلە كاریان بۆدەكردن، هەرلەبەر ئەمەشە كە هەتا ئێستا كورد نە بەتەواوەتى خۆى ناسیوە و نە دوژمنەكەشى و لەگەڵ هەموو كەسێك بەشەڕدێت و زۆربەى جارەكان بەدۆڕانى كۆتاى پێهاتوە.\nلەم دووسەد بۆ سێ سەد ساڵەى دوایدا بێسەرۆكى تەواو بە گەلى كوردەوە دەبینرێت هەر لەمیرنشینەكانەوە كە هەمیشە لە دژایەتى یەكتریان كردوە و دەستیان لەناو دەستى داگیركەر ناوە بۆ لەناوبردنى ئەوى تریان بە بیانوى جیاوازى ئاینى، زاراوە و دەیان شتى تر. وەك ئەوەى كە هەتا ئێستا كورد بەدەستى خۆى یاخود بڵێین بە هاوكارى كردنى داگیركەرانى كوردستان 72 جار كۆمەڵكوژى ئیزیدیەكانیان كردوە بەمەش زیانێكى گەورە بەهۆى ئاینەوە لەكورد كەوتوە و هەزارانیان شەهیدكراون.\nلە ئێستادا كورد خاوەنى دەیان سەركردەیە و هەریەكیان ئەوى تریان بە خیانەتكار و نەزان دادەنێت و خۆى بە ڕابەر و سەرۆكى هەموو كوردستان دەزانێ و هەركەس ڕێگرى لێبكات پەنادەباتە بەر شەڕكردن لەگەڵى و هێنانى سوپاى داگیركەر بۆ لەناوبردنى. نمونەیەكى زۆر رون و حاشا هەڵنەگر 31ى ئابى 1996 كە پارتى هێزى بەعس و توركیاى هێنا بۆ وەدەرنانى یەكێتى و پەكەكە. ئەمە لەگەڵ دەیان نمونەى تر كە لە مێژوى كوردا دەبینرێت.گەلى كوردیش لە دواى نەوەدەكانەوە جۆرێك لە هوشیارى بۆ خۆى دۆزیوەتەوە ئەویش مل نەدانە بۆ سەركردەكانیان و بە جێهێشتنى كوردستان و ڕوكردنە ئەورپا و وڵاتانى تر بەمەش هەزاران كورد جۆرێك لە سەربەخۆى خۆیان وەرگرد بەدوركەوتننەوەیان لەو دەستەڵاتە براكوژانە و دەگەڕێن بە شوێن سەركردەیەك كە خاوەنى ڕابردویەكى پاك بێت و دەستى بە ڕشتنى خوێنى كورد سورنەكردبێت بەڵام هەتا ئێستا نەگەشتون بەو ئاواتەى خۆیان. بەڵام ئەگەر بگەڕێینەوە وە سەردەمى سەرەتاى دروست بونى ئیمپراتریتى ماد دەبینین لەو كاتەدا كەسێك بە ناوى (دیاكۆ)یاخود (دیوقل) توانیویەتى سەرجەم خێڵەكانى بنارى زاگرۆس كۆبكاتەوە ئیمپراتۆرى مادى لێدروست بكات كە هەتا ئێستا كورد شانزى بە شارستانیەتى ئەو ئیمپراتۆریەتەوە دەكات.\nلە ئێستادا كورد ك كەوتوەتە ناو بارودۆخێكى زۆر جیاوازەوە لە جاران وا خەریكە بەشێكى ترى كوردستان (ڕۆژئاواى كوردستان) ئازاددەبێت بەڵام هیچ سەركردەیەكى كوردى وامان نیە كە ئەو دووپارچە ئازادە یەكبخاتەوە و دەوڵەتێكى كوردى دروست بكات هەر سەركردەیەو بە ئارەزوى خۆى دەست وەردەداتە ڕۆژئاواى كوردستانەو سوپا تایبەت بەخۆى دەنێرێتە ئەو وڵاتە و ئەمەش واى كرد لەم دوایانەدا شەڕى ناوخۆ لە نێوان كوردانى ڕۆژئاوا دروست بێت.\nبۆیە ئێستا كورد دەبێت لەوە وریابێتەوە كە دەبێت گوێڕایەڵى سەركردەیەك بن كە ڕابردویەكى پاكى هەبێت و ڕاستگۆ و بوێر بێت و هاوسەنگى بپارێزێت و نەترسێت و بڕیار لەكاتى خۆیدابدات.بەم شێوەیە كورد دەتوانێت لەژێردەستەڵاتى ئەو سەركردەیەدا كیانى خۆى دروست بكات و دوربكەونەوە لە براكوژى. چونكە هەتا ئێستا كورد نە سەركردەیەكى ڕاستگۆى هەبوە،نە سەركردەیەكى بوێر و نە هاوسەنگى ناوخەڵك پارێزى هەبوە، وە هەمیشە لەكاتى نەگونجاوا بڕیارى داوە و بەشوێن كاتى گونجاوا نەگەڕاوە یاخود كاتى گونجاوى هەبوە و پشتگوێى خستوە بەهۆى ناكۆكى ناوخۆوە یاخود لەبەر بەرژەوەندى تایبەتى خۆى و حیزبەكەى. بۆ نمونە ئێمە دەتوانین ئاماژە بە بە دوو نمونە بكەین كە كورد لە باشورى كوردستان لەدەستى دا. یەكەمیان ڕاگەیاندنى سەربەخۆى باشورى كوردستانبوو لە دواى ڕاپەڕینەكەى 1991 كە هەلێكى زۆر گونجاوبوو بەڵام بەهۆى كێشە حیزیەكانى نێوان پارتى و یەكێتى ئەو هەلە لەدەس چوو بەڵام ئەگەر ئێستا لە تاڵەبانى یاخود بارزانى یخود هەرسەركردەیەكى ترى باشورى كوردستان بپرسى بۆچى ئەكاتە سەربەخۆیتان ڕانەگەیاند لە وەڵامدا دەڵین كاتێكى گونجاو نەبو بۆ ڕاگەیاندنى سەربەخۆى چونكە هەر چوارلامان دوژمن بوو هەموومان لەبرسا دەمردین،بەڵام ئەمانە هەموویان درۆن چونكە كورد لە باشور هەتا سالى 1997 بەدەست برسیەتیەكى زۆرەوە ناڵاندى ئەگەر سەربەخۆیش ڕاگەیەندرایە پێنە دەچوو ئەو برسێتیە ببینین بەو شێوەیە چونكە لەو كاتەدا ئێران بەتەواوەتى دووژمنى عێراق بوو، كوردیش دەبوە دەوڵەتێكى سەربەخۆ دەتوانرا ئێران قایلبكرێت كە پشتیوانى كوردستانبكات بەڵام سەركردەكانى كورد ئەوكارەیان نەكرد. نمونەى دووەم هەمان شێوەى نمونەى یەكەمە كاتێك لەساڵى 2003 عێراق ئازادكرا كورد گەورەترین هێزى سیاسى و سەربزى هەبوو لە عێراقدا و بەشێكى زۆرى خاكى عێراق بەدەستى هێزە كوردیەكان ئازادكرا یاخود بەهاوكارى هێزەكوردیەكانبوو. بەڵام كورد بەو هەموو توانایەوە نەیتوانى سەربەخۆى ڕاگەیەنێت و سەركردەكانى كورد هەمان هەڵەى 91ىیانكردەوە. كورد دەیتوانى لەوكاتەدا سەربەخۆى ڕاگەیەنێت و ئەمریكاش كە دگیركەرى عێراق بوو بەتەواوەتى پشتگیرى لێدەكرد چونكە پێویستى بە هاوپەیمانێك هەبوو لە ناوچەكەدا كە هاوسێى ئێرانبێت تەنیا شوێنیش كوردستان بوو. بەڵام سەركردەكانى كورد شوێن پارەكەوتن و گوێیان بەسەربەخۆى كوردستان نەدا تەنانەت كەركوكیشیان دایەوە دەست عێراقى عەرەبى. دواى چەند ساڵێك عێراق هێزى كۆكردەوە هەموو ئەو ناوچانەى كەكوردى بون و لە 91 ئازاد نەكران بۆ خۆیان بردەوە و لەوكاتەشەوە تا ئێستا چەند جارێك لەشكركێشیشیان كردوەتە سەر شارەكانى ترى كوردستان و دەیان كوردیان كوشتوە یاخود ئاوارەى شارەكانى ترى كوردستان كراون و دەستەڵاتیش هەر بە لێدوانێكى ئاسایى نەبێ هیچى ترى پێناكرێ. ئەمانە هەموو بەهۆى ئەو بڕیارە خراپانەبوە كە سەركردایەتى كورد داونى و هەمیشە بەسەركوردا شكاونەتەوە. بۆیە پێویستە سەركردایەتى كورد لە باشور هەموویان واز لە دەستەڵات بێنن و ڕێگەبدەن بە كەسێك كە تواناكانى خۆى بۆ خزمەتكردن كوردستان دابنێت، وە پێویستە لەسەر هەموو سەركردەكانى ترى كورد بەهیچ شێوەیەك دەس وەرنەدەن لە بارودۆخى ڕۆژئاواى كوردستان لێیانگەڕێن با بەو دەردەوە نەناڵێنن كە ئێمە ئەوە بۆماوەى زیاتر لە بیست ساڵە بەدەستیەوە دەناڵین.


پیاوێک ھاوژینەکەی خۆی دەکوژێت\n2018-10-29 [01:04 AM]\n(ئا) ھاواری بۆ پۆلیس برد کە خێزانەکەی کوژراوە، بەڵام پۆلیس ھەر لەنێو ماڵەکەی (ئا) تۆمەتبارەکەیان دۆزییەوە و قۆڵبەستیان کرد. زۆری نەبرد (ئا) دانی بە تاوانەکەیدا نا و کاتێکیش پۆلیس لێیان پرسی بۆ کوشتت؟ گوتی: "خیانەتی لێکردووم".\nرۆژی ٢٣/١٠/٢٠١٨ ئافرەتێکی تەمەن ٣٨ ساڵ بەناوی کافیە، دانیشتووی گەڕەکی رەحیماوای شاری کەرکووک و دایکی شەش منداڵ، لەنێو ماڵەکەیدا کوژرا. (ئا)، تەمەن ٤٢ ساڵ کە ھاوژینی کافیەیە، دەستبەجێ پۆلیسی ئاگادار کردەوە کە ژنەکەی کوژراوە. بەڵام پۆلیس ھەر لەوێ (ئا)ی بە تۆمەتی کوشتنی ھاوژینەکەی دەستگیر کرد.\nعەقید نەوزاد ستار شەریف، بەڕێوەبەری بنکەی پۆلیسی رەحیماوا لەوبارەیەوە رایگەیاند: "رۆژی ٢٣ی ئەم مانگە پیاوێک ئاگاداری کردینەوە کە ژنەکەی لەنێو ماڵەکەیدا کوژراوە. دوای چوونی تیمەکانی لێکۆڵینەوە، دەرکەوت ئەو ژنە ھەر لەلایەن ئەو پیاوەوە کوژراوە کە پۆلیسی ئاگادار کردبووەوە".\nگوتیشی: "ژنەکە گوللەیەکی دەمانچە لە سەری دراوە، پۆلیس دەستی بەسەر دەمانچەکەدا گرتووە".\nسەبارەت بە ھۆکاری کوشتنی ژنەکە، بەڕێوەبەری بنکەی پۆلیسی رەحیماوا گوتی: "ئەو پیاوە لە لێکۆڵینەوەی سەرەتایی پۆلیسدا ئیعترافی کردووە کە ژنەکەی کوشتووە، گوایە خیانەتی لێکردووە، بەڵام ھیچ بەڵگەیەکی باوەڕپێکراوی بە پۆلیس نەداوە کە ژنەکەی خیانەتی لێکردبێ، بۆیە پۆلیس لە لێکۆڵینەوە بەردەوام دەبێ، تا راستیی ھۆکاری کوشتنی ژنەکەی بۆ ئاشکرا دەبێ".\nکەسوکاری ژنەکە ئامادەنین قسە لەسەر ئەو دۆسیە بکەن. کامەران کە برای کافیەیە، تەنیا ئەوەندەی گوت کە "خوشکەکەم خیانەتی لە ھاوژینەکەی نەکردووە. ئێمە چاوەڕێین دادگا یەکلایی بکاتەوە خوشکەکەم لەسەر چی کوژراوە و ھەموو ئەوەی لەبارەی ھۆکاری کوشتنی خوشکەکەم لێرە و لەوێ باس دەکرێ، راست نین".


عێراق بەرهەمهێنانی نەوت رۆژانە کەم دەکاتەوە\n2018-12-09 [05:53 AM]\nوەزیری نەوتی عێراق رایگەیاندووە، عێراق بەرهەمهێنانی نەوت بەبڕی ١٣٩ هەزار بەرمیل رۆژانە کەم دەکاتە لەسەر بنەمای ئەو رێککەوتنەی رێکخراوی وڵاتانی هەناردەکاری نەوت و وڵاتانی بەرهەمهێنەر لەدەرەوەی رێکخراوەکە لەسەری رێککەوتوون.\nسامر غەزبان وەزیری نەوتی عێراق، لە بەیاننامەیەکدا روونیکردووەتەوە "عێراق رۆڵێکی کاریگەری و ئەرێنی هەبوو لە گەیشتن بەو بڕیارە بە هەماهەنگی لەگەڵ وڵاتانی دیکەی ئەندام لە رێکخراوەکە وەک سعوودیە و ئیمارات، هەروەها رووسیاش رۆڵی ئەرێنی هەبوو لە گەیشتن بەو بڕیارە".\nغەزبان ئاماژەی بەوەشکردووە کە "عێراق خواستی ئەوەی هەبوو کە بڕیاری کەمکردنەوەی بەرهەمهێنانی نەوت بۆ ماوەی یەک ساڵ بێت، بەڵام وڵاتانی دەرەوەی ئەندام لە ئۆپێک داوایان کرد کە رێککەوتنەکە بۆ ماوەی شەش مانگ بێت".\nوەزیری نەوتی عێراق راشیگەیاندووە، کە پشکی عێراق لەو کەمکردنەوەیە رۆژانە ١٣٩ هەزار بەرمیل دەبێت لە بری ٢٢٠ هەزار بەرمیل کە ساڵی رابردوو پێوەی پابەندبوو.\nسامر غەزبان ئاماژەی بەوەشکردووە، ئەو کەمکردنەوەیە لای ئەوان پەسەندە بەتایبەت نرخی بەرمیلێک نەوت لە پرۆژە یاسای بوودجەی ساڵی ٢٠١٩ بە ٥٦ دۆلار خەمڵێنراوە وێرای کورتهێنان بەڕێژەی ٢٠ لەسەدا، هەربۆیە پێویستمان بە نرخی باشترە بە کرداری نەک بە پلان".\nعێراق لەدوای سعودیە بە دووەم وڵاتی گەورەی بەرهەمهێنەری نەوت لە ئۆپێک دادەنرێت کە ئاستی بەرهەمهێنانی دەگاتە چوار ملیۆن ٥٠٠ هەزار بەرمیل لە رۆژێکدا.\nڕۆژی هەینی وڵاتانی ئەندام لە ئۆپێک و وڵاتانی بەرهەمهێنەر لەدەرەوەی رێکخراوەکە لەسەروویانەوە رووسیا رێککەوتن لەسەر کەمکردنەوەی ئاستی بەرهەمهێنانی نەوت بەبڕی ملیۆنێک و دووسەد هەزار بەرمیل رۆژانە وەک پاڵپشتییەک بۆ نرخی نەوت بەجۆرێک وڵاتانی ئەندام بڕی ٨٠٠ هەزار بەرمیل و وڵاتانی دەرەوەی رێکخراوەکە ٤٠٠ هەزار بەرمیل رۆژانە کەمکردنەوەکە دەگرنە ئەستۆ.\nبڕیارە رێککەوتنەکە سەرەتای ساڵی داهاتوو بچێتە بواری جێبەجێکردنەوە و بۆ ماوەی شەش مانگ بەردەوام بێت.


وتووێژ:پاڵەوانی گەورەی ٦ (فیلم) - ویکیپیدیا، ئینسایکڵۆپیدیای ئازاد\nوتووێژ:پاڵەوانی گەورەی ٦ (فیلم)\nمن ئێستا دەستکاری 1 بەستەری دەرەکیم کرد لەسەر پاڵەوانی گەورەی ٦ (فیلم). تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستتە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://web.archive.org/web/20141227173200/http://disneystudiosawards.com/awards/big-hero-6 زیاد کرا بۆ http://disneystudiosawards.com/awards/big-hero-6\nکاتێکی شاد!—InternetArchiveBot (سکاڵاکردنی کێشە) ٢٣:٠٧، ٢ی ئەیلوولی ٢٠١٧ (UTC)\nمن ئێستا دەستکاری 1 بەستەری دەرەکیی پاڵەوانی گەورەی ٦ (فیلم)م کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nئەرشیڤێکی نوێ https://web.archive.org/web/20171005052253/http://www.ofrb.gov.on.ca/ofrb/OfrbWelcomeAction.do?detailParameter=2000118255 بۆ http://www.ofrb.gov.on.ca/ofrb/OfrbWelcomeAction.do?detailParameter=2000118255 زیاد کرا\nکاتێکی شاد!—InternetArchiveBot (سکاڵاکردنی کێشە) ١٨:٠٣، ١٨ی شوباتی ٢٠١٩ (UTC)\nوەرگیراو لە «https://ckb.wikipedia.org/w/index.php?title=وتووێژ:پاڵەوانی_گەورەی_٦_(فیلم)&oldid=605186»\nئەم پەڕەیە دواجار لە ١٨:٠٣ی ١٨ی شوباتی ٢٠١٩ نوێ کراوەتەوە.


حکومه‌ت هه‌مان حکومه‌ته، به بێ هیچ جیاوازییه‌ک | Rwmal\nده‌ستپێك ڕاپۆرت حکومه‌ت هه‌مان حکومه‌ته، به بێ هیچ جیاوازییه‌ک\nحکومه‌ت هه‌مان حکومه‌ته، به بێ هیچ جیاوازییه‌ک\nله‌لایه‌ن: rwmal rwmalله به‌رواری: ئاب 21, 2019 له‌به‌شی:: ڕاپۆرتبێ لێدوان\nئه‌گه‌رچی مه‌سرور بارزانی سه‌رۆکی حکومه‌تی هه‌رێمی کوردستان له پاش پێکهێنانی کابینه‌ی نوێ به‌رده‌وام بانگه‌شه‌ی بۆ جیاوازییه‌کانی ئه‌م حکومه‌ته و گرتنه‌به‌ری ڕێگای پێویست بۆ چاکسازی و ڕه‌زامه‌ندی خه‌ڵک له سه‌ر ئه‌دا و کاره‌کانی حکومه‌ت ده‌کرد، به‌ڵام تێپه‌ڕبوونی ئه‌م ماوه‌یه پیشانی داوه که ڕه‌نگه خاوه‌نی هیچ پلان و ستراتیژێکی تایبه‌ت به‌و گۆڕانکارییانه نه‌بێت که هه‌م خه‌ڵک چاوه‌ڕوانی ده‌کات و هه‌م سه‌رۆکی حکومه‌تیش وه‌ک ئامانجی چوار ساڵه‌که‌ی ڕایگه‌یاندووه.\nله ماوه‌ی ساڵانی ڕابردوو پێدانی مووچه‌ی فه‌رمانبه‌ران بووه‌ته یه‌کێک له کێشه گه‌وره‌کانی به‌رده‌م حکومه‌تی هه‌رێم. کێشه‌یه‌ک که به هۆی په‌یره‌وکردنی سیاسه‌تی هه‌نارده‌ی سه‌ربه‌خۆی نه‌وت و بڕینی پشکه بودجه‌ی هه‌رێم له لایه‌ن به‌غداوه باڵی به سه‌ر که‌رتی ئابوری هه‌رێم و بژێری ژیانی هاووڵاتیان به تایبه‌ت فه‌رمانبه‌ران و مووچه‌خۆراندا کێشاوه. ئه‌گه‌رچی سه‌رۆکی حکومه‌ت له پاش ده‌ستبه‌کاربوونی هه‌وڵی ئه‌وه‌یدا به سه‌ردانیکردنی به‌غدا لانیکه‌م ئه‌وه به دانیشتووانی هه‌رێمی کوردستان بڵێت ڕێگای ده‌ربازبوون له‌م کێشه‌یه ته‌نیا به‌غدایه و سیاسه‌تی ئابوری کابینه‌ی پێشوو هه‌ڵه بووه، به‌ڵام ئه‌وه‌ش به ئاکام نه‌گه‌یشتووه و سه‌ره‌ڕای ڕاگه‌یاندنی وته‌بێژی حکومه‌ت بۆ پێکهێنانی چه‌ند لێژنه‌یه‌ک و ئه‌گه‌ری سه‌ردانی دووه‌م بۆ به‌غدا، به هۆی ئاڵۆزبوونی دۆسیه‌ی نه‌وت و گرێبه‌سته گوماناوییه‌کانی هه‌رێم، ڕه‌نگه ئاسۆیه‌ک بۆ ڕێکه‌وتنێکی یه‌کلاکه‌ره‌وه و چاره‌سه‌رکردنی کێشه‌کانی نێوان هه‌ولێر و به‌غدا به‌دی نه‌کرێت.\nئێستا که له ده‌سپێکی مانگی نۆ نزیک ده‌بینه‌وه، هێشتا 878 هه‌زار مووچه‌خۆری کوردستان مووچه‌ی مانگی پێنجی خۆیان وه‌رنه‌گرتووه. له کۆی 31 وه‌زاره‌ت و سه‌رۆکایه‌تی و ده‌سته، ته‌نیا 5 وه‌زاره‌ت مووچه‌ی مانگی ئایاریان وه‌رگرتووه، واته له کۆی یه‌ک ملیۆن و 249 هه‌زار هێشتا 878 هه‌زار که‌س مووچه‌ی مانگی پێنجیان وه‌رنه‌گرتووه.\nئه‌وانه‌ی که مووچه‌که‌یان وه‌رگرتووه له پاره‌ی فرۆشتنی نه‌وت و داهاته ناوخۆییه‌کانی کوردستان بۆیان دابین کراوه و 878 هه‌زار مووچه‌خۆره به‌جێماوه‌که ده‌بێت له چاوه‌ڕوانی ئه‌وه‌دا بن که فۆئاد حوسێن وه‌زیری دارایی عێراق بڕه پاره‌که‌ی به‌غدا بۆ هه‌رێم بنێرێت.\nله‌م کێشه و گرفته‌دا که به‌رۆکی سه‌دان هه‌زار که‌س له مووچه‌خۆرانی هه‌رێمی کوردستانی گرتووه‌ته‌وه، هه‌ندێک زانیاری میدیایی باس له‌وه ده‌که‌ن که مه‌سرور بارزانی سه‌رۆکی حکومه‌ت به مه‌به‌ستی پشوودان له ده‌ره‌وه‌ی وڵات بووه.\nکابینه‌که‌ی مه‌سرور بارزانی له پاش ده‌ستبه‌کاربوونی، ده‌وامی فه‌رمانبه‌رانی هه‌رێمی کوردستانی زیاد کردووه، به بێ ئه‌وه‌ی که هیچ بڕه پاره‌یه‌ک بۆ مووچه‌کانیان زیاد بکرێت، له‌وه‌ش گرنگتر، مووچه‌خۆران نه‌ک ته‌نیا مووچه‌کانیان له کاتی خۆیدا وه‌رنه‌گرتووه، به‌ڵکوو هیواشیان به‌وه نه‌ماوه حکومه‌ت به‌ڵێنه‌کانی بۆ چاکسازی، جیاوازی و چاره‌سه‌رکردنی کێشه و گرفته‌کان بباته سه‌ر\nئه‌نجومه‌نی ئاسایش له سه‌ر تاقیکردنه‌وه مووشه‌کییه‌که‌ی ئه‌مریکا کۆده‌بێته‌وه


بایدن و پوتین هۆشداری توندیان دایە یەکتر\nHome›هەواڵ›جیهان›بایدن و پوتین هۆشداری توندیان دایە یەکتر\nلە سەروبەندی گرژییەکانی نێوان روسیا و ئۆکرانیا، ئەمڕۆ جارێکی دیکە جۆو بایدن پەیوەندیەکی تەلەفۆنی لەگەڵ ڤلادمیر پوتین ئەنجامدا و هۆشداری توندی پێدا لە ئەگەری داگیرکردنی خاکی ئۆکرانیادا.\nلە پەیوەندییە تەلەفۆنیەکەدا کە 50 خولەکی خایاند، بە چڕی باسیان لە گرژییەکانی سنووری ئۆکرانیا کردووە، بایدن بە پوتینی راگەیاندووە کە “دەبێت روسیا گرژییەکانی سنوور کەمبکاتەوە”، پوتینیش لە وەڵامدا وتویەتی “هەڕەشەکانی ئەمەریکا و هاوپەیمانەکانی بۆ سەپاندنی سزا بەسەر ڕوسیادا لەوانەیە ببێتە هۆی تێکچوونی پەیوەندییەکانی نێوانیان”.\nوتەبێژی کۆشکی سپی جێن ساکی وتی ” سەرۆک بایدن جەختی لەوە کردۆتەوە بەرەوپێشچوون لەم گفتوگۆیانەدا تەنها لە ژینگەیەکدا دەبێت کە تیایدا گرژییەکان کەم بکرێنەوە نەک زیاد بکرێن.”\nبەرپرسێکی بەڕێوبەرایەتیەکەی ئەمەریکا وتی ” بایدن دوو ڕێگەی خستۆتەڕوو، یەکێکیان ڕێگەی دیبلۆماسی بووە، ڕێگەکەی دیکە زیاتر سەنگ دەخاتە سەر بەربەست دانان، لەوانەش ئەگەر ڕوسیا خاکی زیاتری ئۆکرانیا داگیربکات ئەوا دەرەنجامی گەورە و مەترسیداری لێدەکەوێتەوە بۆ سەر ڕوسیا.”\nلەلایەکی دیکەوە ڕاوێژکاری کرێملن رایگەیاندووە: پەیوەندییە تەلەفونییەکە ” پشتیوانییەکی باش ” بوو بۆ گفتوگۆکانی داهاتوو.\nیوری یوشاکۆڤی ڕاوێژکاری پوتن وتی ” هەڵەیەکی زۆر گەورە دەبێت و دەرەنجامی گەورەی لێدەکەوێتەوە.” وتیشی پوتن بە بایدنی وتووە ڕوسیاش وەکو ئەمەریکا وەڵام دەداتەوە ئەگەر ڕوسیا چەکەکانی لەنزیک سنوورەکانی ئەمەریکا جێگیر بکردایە.\nهەردوولا پەیوەندییە تەلەفونییەکەیان بە گفتوگۆیەکی ” جددی ” ناودێر کرد. بەڵام هیچ کامێکیان ئاماژەیان بە بەرەوپێشچوونێکی بەرچاو نەدا سەبارەت بە بڕیارێک بۆ کۆتایی هێنان بە گرژییەکان.\nقوباد تاڵەبانی پەيامێکی پيرۆزبايی بڵاوکردەوە


خەیاڵپڵاوێک لەسەر نەخۆشخانەى رزگارى\nRenas on Tue Jul 27, 2010 3:30 am\nئەمڕۆ، خزمێکمان لە نەخۆشخانەى رزگارى، نەشتەرگەریی بۆ کرا. منیش کاتژمێر ٢ى پاشنیوەڕۆ، بەرەو نەخۆشخانە بەڕێ کەوتم، بۆ ئەوەى بەپێی دابونەریت، سەرەدانێکى نەخۆشەکە بکەم.\nخۆتان دەزانن، هەولێر زۆر گەرمە و منیش ئۆتۆمۆبیلەکەم لە دەرێ راگرت و چوومە لاى ئەو فرۆشیارانەى لەسەر عارەبانە چوکلێت و شتى وا دەفرۆشن، شتێکم کڕى و چوومە ناو حەوشەى نەخۆشخانە. هەڵبەت با ئەوەش لەبیر نەکەم کە سەرەتا دەرکەى چوونە ژوورى ئۆتۆمۆبیل و نەفەرم لێ تێکچوو، برادەرانى دەرگەوان و پاسەوانەکانیش، کە لە گەرما، بە زۆرى خۆیان راگرتبوو، تەنیا بە جووڵانى سەر وڵامیان دەدامەوە.\nلە رێگە گەرما خەریک بوو، دەیبەزاندم، بەڵام دڵم بەوە خۆشبوو، کە بگەمە ناو باڵاخانەى رزگارى، ئیتر فێنک دەبمەوە. بە پەلەپەل، خۆم دە ژوورێ کوتا، کەچى بینیم ئەوێ هێندە لە دەرێ فێنکتر نییە. خزمەکەم راوەستابوو و بەخێرهاتنى میوانەکانى دەکرد و دەستەسڕێکیشى لەدەست بوو، هەر ئارەقەکەى پێ دەسڕیەوە.\nپرسیارم کرد، ئەرێ بۆ هێندە گەرمە؟ وتى وڵا جا ئێرە وایە. وتم با بچینە سەرەدانى نەخۆش، وتى نابێت، دکتۆرەکان وتوویانە، نابێت سەرەدان بکرێت و تەنیا کەسێکى لەلایە و تەواو.\nپێکەوە بڕیارماندا، بچینە ناو باخچە بێسەروبەرەکەى ناو حەوشەى نەخۆشخانە. چونکە ئەوێ لە نەخۆشخانەکە فێنکتر دیار بوو. سەرتان نەئێشێنم، لەوێش چەند دەقەیەک، خۆمان راگرت و ناچار هەر یەکەو بەلایەکەوە تەفرو توونا بووین.\nکە لە رێگە بەرەو ماڵەوە دەگەڕامەوە، کەوتمە هزرى ئەو هەموو گرفتانەى خەڵکى ئێمە رۆژانە پێیەوە دەناڵێنن. هەر لەخۆم دەپرسى: ئەرێ بۆ لەبەر خزمەتگوزارییەکى زۆر سادەو ساکار، هەموو شتە باشەکان ناشیرین دەکرێن؟\nیەکسەر خەیاڵ بردمى، بۆ ئەوکاتەى کە هەولێر، وەکوو دۆبەى لێ دێت:\nلە چوارڕێیانى نزیک نەخۆشخانەى رزگارى تێپەڕیم، تابلۆیەکى گەورەى رەنگاورەنگم بینى لەسەرى نووسرابوو، بەرەو نەخۆشخانەى رزگارى. تابلۆیەکە بە چەند زمان نووسرابوو. هێمایەکى گەورەى نەخۆشخانەشى پێوەبوو.\nچەند مەترێک کە چوومە ناو شەقامەکە لە دەستى راست، گەییشتمە شوێنى پێشوازى. جامى ئۆتۆمۆبیلم هێنایە خوارەوە، کوڕە گەنجێکى رووخۆش، بە جلوبەرگێکى جوان، سڵاوى لێکردم و وتى: بەخێر بێن، دەکرێت ناوى نەخۆشەکەتان بزانم. وتم ناوى نەخۆشت بۆ چییە؟ وتى قوربان ببوورە، ئەمە نەخشەى هۆشمەندى نەخۆشخانەیە. ناوى نەخۆشەکە ئەگەر بزانى و لەسەرى بنووسى، یەکسەر نەخشەى رێگاى گەییشتن بە ئەو ژوورەى نەخۆشەکەى لێ خەوێندراوە، بۆت دیار دەکات و جەنابت بە ئاسانى رێنوێنى دەکرێیت.\nناوى نەخۆشەکەم وت و نەخشەکەم وەرگرت و ئۆتۆمۆبیلەکەم، لەو شوێنەى کە بە تابلۆ دەستنیشان کرابوو، راگرت. کە دابەزیم، هەوا زۆر گەرم بوو، بەڵام رێگاى چوون بۆ ناو نەخۆشخانە، بە سەیوان داپۆشرابوو، یەکسەر خۆم گەیاندە بن سەیوانەکە. لە ناو سەیوانەکان، کەناڵى تایبەت بە ساردکەرەوەى هەوا، بەسترا بوو، کە هەوایەکى فێنکى لێ دەردەهات و هەستێکى خۆشى بە مرۆڤ دەبەخشى.\nبەبێ کێشە گەییشتمە ناو خەستەخانە، لەوێش هەوایەکى پاک و فێنک، لە سەرو چاوى دام. کارمەندێک بەخێرهاتنى کردم و زۆر بەڕێزەوە وتى: قوربان هەر بۆ ئاگاداریی بەڕێزتان، پێتان بڵێم کە لێرە پێویست ناکات جەنابت هیچ شتێک لە دەرەوە بۆ نەخۆشەکەت بێنى. هەرچى پێویست بێت، ئێمە بۆتان ئامادە دەکەین و لە کارتى سەرمایەى بەڕێزتان کەم دەکەینەوە. منیش وتم ئەرێ برا، دەزانم. ما کەس هەیە ئەوە نەزانێت؟ وڵامى دایەوە، وەڵا جارجار، هەندێک، مەنجەڵى دۆڵمە دێنن. چونکە پێیانوایە، دۆڵمەى ئێمە وەکو هى ئەوان خۆش نییە. بەم قسەیە پێکەنیم و وتم من ئەگەر شتێک بێنم کە لە هى ئێوە باشتر بێت، ژاژییە. چونکە ئێمەى هەرکى، حەزمان لە ژاژییە. پێکەنى و وتى ئەویشمان هەیە. بە گاڵتەیەکى خۆش وەرم گرت.\nسەیرێکى نەخشەم کرد، رێگەى ژوورى نەخۆشەکەمى دیار کردبوو. بەرەو ئاسانسۆڕەکە چووم و پەنجەم خستە سەر قاتى ٧٠ و لەناو ئاسانسۆر، باسى دۆڵمەکەو ژاژییەکەم وەبیر هاتەوە، بە هەموو هێزى خۆم پێکەنیم.... دایکى منداڵان هەژاندمى و پرسیی: ئەوە بەو گەرمایە بەچى پێدەکەنى؟\nلە ئارەقەو گەرما رەش هەڵاتبووم و لە سەرى کۆڵانى ماڵمان بووم. بەو گەرمایە، منداڵێکى عەلاگە لەدەستم بینى، کە بوتڵە ئاوە بەتاڵەکانى کۆ دەکردەوە. بانگم کردو چوار پێنج بۆتڵە ئاوم دایێ و ئەویش سپاسى کردم.


ڕۆمانێ له خولیای مه‌رگی (خانی) و.. دڵه‌ڕاوكێ و ململانێ و گوماندا\nدوستۆیڤسكی 1821-1881 له زۆربه‌ی ڕۆمانه‌كانیدا و.. به‌زه‌قیش له ڕۆمانی (تاوان و سزا)ی به‌ناوبانگدا.. خۆلقێنه‌ری هونه‌ری فره‌ده‌نگی Polyphone یه.. فره‌ده‌نگی له چیرۆك و ڕۆماندا به واتای فره‌كه‌سێتی (فره كاره‌كته‌ر)ی بگۆی خاوه‌ن ده‌نگ و ڕه‌نگ و بیروبۆچونی جیاجیای دوور له ڕۆمانی (مه‌نه‌لۆژی) ته‌قلیدی.. ئه‌وه‌ی له‌ژێر زه‌بری گێڕانه‌وه‌ی تاككه‌س و تاكده‌نگ و تاكزمان و تاكڕه‌نگ و تاكگوزاره و تاكڕوانگه و تاكڕه‌هه‌ند و تاكئایدیا و تاكشێواز و ته‌كنیكی گێڕانه‌وه‌ی چیرۆكنوسدا ده‌ناڵێنێت.. له چیرۆكی مه‌نه‌لۆژیدا چیرۆكنووس خواوه‌نده و.. ئاگای له خشه‌ی مار و مێرووه.. زۆربه‌ی ڕۆمان و چیرۆكه كوردییه‌كانمان تا نهایش زۆر به‌زه‌قی هه‌ست به هه‌ژموونی نووسه‌ران به‌سه‌ریانه‌وه ده‌كرێت.. ئه‌و هه‌ژموونه‌ی له ڕۆمانی جیهانیدا له‌پاشه‌كشه‌دایه.. له‌لایه‌كه‌وه فره‌ڕاناو له شێوازی گێڕانه‌وه (سه‌رد)دا جێی تاكه ڕاناوی گرتووه‌ته‌وه و.. له لایه‌كی دییه‌وه تاكه ڕاناو -كه‌سی یه‌كه‌م (بگۆ-ئاخێوه‌ر)- له‌سه‌ر زار و به گێڕانه‌وه‌ی جوداجودای كه‌سێتیێكان وه‌ك ته‌كنیكێكی نوێی گێڕانه‌وه‌ی چیرۆك هاته ئاراوه.. كه‌م تا زۆر بارستایی و فشاری ڕاناوی كه‌سی سیێه‌می نووسه‌ری هه‌موو شتزانی سووكه‌ڵه كرد.. هه‌موو ده‌نگ و ڕه‌نگه‌كانی مینا ئۆركێسترایێ.. یان چون ئاوازێ لێكرد.. هه‌موو ئامێره مۆسیقییه‌كان پێكه‌وه بژه‌نن، ته‌نانه‌ت ناوه‌كه‌یشی (پۆلیفۆنی) له جیهانی موزیكه‌وه په‌ڕیوه‌ته جیهانی ڕه‌خنه و ئه‌ده‌به‌وه.. وه‌لێ، ئه‌م ته‌كنیكه كۆتایی به ته‌كنیكه ته‌قلیدییه‌كه نه‌هێنا.. چونكه ئه‌و ته‌كنیكه‌ش چه‌ندین خه‌سڵه‌تی په‌سه‌ند و جوانی خۆی هه‌یه.. لێكدابڕانی تێدا نییه و.. خوێنه‌ر پابه‌ندی خۆی ده‌كات.. له زۆربه‌ی حاڵه‌ته‌كاندا خوێنه‌ر قه‌ناعه‌تی به‌و بیرۆكه‌یه هه‌یه به‌لای نووسه‌ری چیرۆكه‌كه‌وه په‌سه‌نده و له به‌رهه‌مه‌كه‌یدا خستووێتیه ڕوو.. ئه‌و په‌راوێزه ئازادییه و.. ئه‌و دیموكراسییه‌ی فره‌ده‌نگی له گێڕانه‌وه‌دا بۆی ده‌ڕه‌خسێنێت گه‌ڕه‌كی نییه و، ئه‌ویانی به‌لاوه چێژبه‌خشتره. \nنموونه‌یه‌كی ناته‌واوی پۆلیفۆنی له ڕۆمانی (خۆره‌لێتی ناوین)ی ئه‌بدولڕه‌حمان مونیف (1933-2004) له ناوه‌ڕاستی هه‌فتاكانی سه‌ده‌ی ڕابردودا، له‌ڕووی هونه‌رییه‌وه بووه مایه‌ی مشتومڕێكی زۆر له‌نێوماندا.. كاریگه‌ریی ناوه‌ڕۆكه‌كه‌ی وه‌ك كارێكی به‌رگریی مه‌زن، وای لێ كردبووین وه‌ك ڕۆمانێكی ته‌واو پۆلیفۆنیش بۆی بڕوانین.. به‌وه‌دا كه دوو ده‌نگی جیاوازی تێدایه.. ده‌نگی (ڕه‌جه‌ب)ی كه‌سێتیی سه‌ره‌كی و.. ده‌نگی (ئه‌نیسه)ی خوشكی.. وه‌لێ، دواتر تارمایی ئه‌م دوو ده‌نگه‌ش نامێنێت و.. ده‌بێته‌وه سه‌ردێكی ئاسایی و.. ده‌نگی نووسه‌ر به‌سه‌ر ڕۆمانه‌كه‌دا زاڵ ده‌بێت.. گه‌رچی ئه‌م جۆره هونه‌ری گێڕانه‌وه‌یه له دۆستۆیڤسكی و ڕۆمانی (تاوان و سزا) سه‌رهه‌ڵده‌دات.. وه‌لێ تا ئێسته‌یش نموونه‌ی كه‌م و تاكوته‌را له‌به‌رده‌ستدان.. دوا نموونه‌ی زۆر زه‌ق و هونه‌رییانه‌ی بالێ ڕۆمانی (چل حیكمه‌ته‌كه‌ی عه‌شق)ی خاتوو (ئیلیف شه‌فه‌ك)ه.. ڕۆمانێكه له‌نێو ڕۆمانێكی دیدا.. تێیدا له 500 لاپه‌ڕه‌دا به زه‌مان و مه‌كاندا تێده‌په‌ڕێت.. ده‌مانباته‌وه بۆ ڕۆژگاری به‌یه‌ك گه‌یشتنی (جه‌لاله‌دینی ڕۆمی) و (شه‌مسی ته‌ورێزی).. بۆ 800 ساڵ له‌مه‌وبه‌ر و.. ڕۆماننووس هه‌روه‌كو ده‌رهێنه‌رێكی شانۆیی و، له‌ڕێی ده‌یان كه‌سێتییه‌وه.. هه‌رجاره‌ی به‌شێكی ڕووداوه‌كانمان بۆ ده‌گێڕێته‌وه و نیشان ده‌دات.\n له‌م بواره‌دا و به هه‌مان ته‌كنیكی فره‌ده‌نگی (پۆلیفۆنی).. له دنیای ئه‌ده‌بی كوردیماندا.. ڕۆمانێكی ناوازه‌ی ڕۆماننووسی كورد (جان دۆست).. به‌ناوی (میرنامه، شاعیر و شازاده) به دیاله‌كتی كرمانجی ژورو ساڵی 2008 له شاری ئه‌سته‌موڵ چاپ و بڵاو بۆوه.. دواتر ڕۆماننووس خۆی ڕۆمانه‌كه‌ی پاچڤه‌ی عاره‌بی كردووه و ساڵی 2011 ده‌سته‌ی ئه‌بوزه‌بی بۆ ڕۆشنبیری و كه‌له‌پوور و چاپ بڵاوی كردووه‌ته‌وه.. ئه‌وجا له‌لایه‌ن خانه‌ی ئیپاكیێوه له ئه‌سته‌موڵ بۆ زمانی توركی وه‌رگێڕدراوه.\nپێده‌چێت ڕه‌وانترین و پاكترین ده‌قی وه‌رگێڕدراوی ئه‌م ڕۆمانه، ئه‌وه‌كه‌ی (سه‌باح ئیسماعیل) بێت.. به‌م دواییه به دایله‌كتی كرمانجی ناوین.. به زمانێكی پاراو، جوان و ڕه‌وان، خستییه به‌رده‌ستمان.. هه‌روه‌كو ڕۆماننووس ده‌ڵێت: (ئه‌ز دڵنیام به‌و شێوه‌یه وه‌ری نه‌گێڕاوه وه‌ك له زمانێكه‌وه بۆ زمانێكی دی ڕوو ده‌دات.. به‌ڵكو پتر ڕۆحی كوردانه‌ی تێترنجاندووه) ئه‌وه‌ی لێره‌دا جێی سه‌رنجه.. ڕۆماننوس له پێشه‌كێكه‌یدا نوسیوێتی (برای وه‌رگێڕ سه‌باح ئیسماعیل شه‌ونخونی به‌دیار وه‌رگێڕانی ده‌قه كرمانجیێكه‌وه كرد.. ئه‌مه‌یش به پشتبه‌ستن به وه‌رگێڕانه عاره‌بیێكه) كه‌چی له پێناسی كتێبه‌كه‌دا ناوه‌ندی ئه‌ندێشه وه‌رگێڕانه عاره‌بیێكه‌ی كردووه‌ته بنچینه و نوسیوێتی (ئه‌م كتێبه له‌م سه‌رچاوه‌یه‌وه كراوه به كوردی ذمیرنامه- الشاعر والامیر، تالیف جان دۆست.. هیئه ابوظبی للثقافة والتراث، كلمة 2011) له كاتێكدا وه‌رگێڕی كوردی خۆی له نوسینێكدا جه‌خت له‌وه ده‌كات وه‌رگێڕانه عاره‌بیێكه نوقسانه و به‌هۆی سانسۆره‌وه به‌شێكی لێقرتێنراوه كه‌واته گه‌رچی پێویست و دروست ئه‌وه‌بو ده‌قی بنچینه‌یی.. (كرمانجییه‌كه‌ی ژورو) بكرێته سۆرانی.. وه‌لێ، له‌به‌ر هه‌رهۆیێ بوبێت وه‌رگێڕ به‌په‌رۆشی خۆی بۆ ئه‌م ڕۆمانه ئه‌ركێكی پتری كێشاوه.. شایانی ده‌سخۆشی و ماندونه‌بونی لێكردنی خۆی و.. زمانه پوخت و شیعریێكه‌یه‌تی.. هه‌ستده‌كه‌م ئه‌و گوزاره شیعریه جوانانه‌ی به‌نێو لاپه‌ڕه‌كاندا په‌خش بوونه‌ته‌وه.. پاچڤه‌وان و ڕۆماننووس هه‌ریێكه لای خۆیه‌وه به‌شداریان له داڕشتنیاندا كردووه.. پێكه‌وه ئه‌م به‌رهه‌مه ناوازه‌یان بۆ ڕسكاندووین. \nئه‌یهاووار! ئه‌مه چییه! مه‌ره‌كه‌ب ده‌بارێت!\nڕۆمانه‌كه به‌م به‌یتانه ده‌ست پێده‌كات:\nئه‌وه مه‌ره‌كه‌به تێكه‌ڵ به خوێن و ڕۆندك ده‌كرێت\nهه‌روه‌ها به ژاریش\nده‌شێت گیان به‌به‌ردا بكاته‌وه..\nیان ڕه‌نگه ڕۆح بكێشێت.. \nحكایه‌تی مه‌ره‌كه‌ب و ڕۆندك.. ئه‌وجا ژار و مه‌رگ.. به‌سه‌ر لاپه‌ڕه‌كانی ڕۆمانه‌كه‌دا په‌خش بوونه‌ته‌وه.. خانی (كه‌وچكێك خۆڵه‌مێشی ناوكه زه‌یتوونی سووتاوی له قوتویه‌كی داخراو له هه‌گبه‌یه‌كی قه‌یفه ده‌رده‌هێنێت.. تێكه‌ڵ به‌كه‌مێ كه‌تیره‌ی ده‌كات.. هه‌ندێ ئاوی تێده‌كات، تا تێكه‌ڵه‌كه نه‌رم بێت و بتاوێته‌وه).. به‌ده‌م كاركردنه‌وه ده‌ڵێت: هه‌ندێ جار له‌بری ئاو فرمێسكی خۆمی تێده‌كه‌م.. پاشان پارچه شوشه‌یه‌ك له گڕی مۆمه‌كه نزیك ده‌كاته‌وه تاكو دوكه‌ڵه‌كه‌ی بگرێت.. ئه‌وجا به چه‌قۆیێكی بچوك ڕه‌شایی سه‌ر شوشه‌كه ده‌كڕێنێت و ده‌یكاته نێو تێكه‌ڵه‌كه‌یه‌وه.. ده‌ڵێت: ئاوا مه‌ره‌كه‌به‌كه‌م چریسكه‌دارتر ده‌بێت..ل38 و39 \n(شه‌نگێ)ی دڵداریشی.. وه‌ك هاوبه‌شێكی سه‌ره‌كیی له گرتنه‌وه و دروستكردنی ئه‌م مه‌ره‌كه‌به‌دا.. دوای كوتان و تێكه‌ڵكردنی دارچینی و، بڕێ داوه ئاوریشم.. چه‌ند تاڵێكیش له گیسوی خۆی ده‌كاته بنی و.. دواتر چه‌ند چه‌ند دڵۆپێ ڕۆندكی چاوانی تێده‌كات.. له كۆتاییشدا خانی داوای چۆڕێ مه‌ی (چه‌ند تكه ئاره‌قێ) له (ته‌یموری فاسق) ده‌كات.. تا ئاوێته‌ی مه‌ره‌كه‌به‌كه‌ی بكات.. چونكه به مه‌ره‌كه‌بی مه‌ست و خومار نه‌بێت.. مه‌زنه داستانی عیشقی (مه‌م و زین) نانووسرێته‌وه.\nئای ئه‌مه چ مه‌ره‌كه‌بێكه! هێنده به‌بریسك و باقه.. ئه‌مه بۆن و به‌رامه‌ی شیرینی به‌هه‌شته..یان هی مه‌مكۆلێنی یار! ئه‌مه گیراوه‌یێكه له ئاوێته‌ی سیحری ڕه‌شی نه‌فره‌تی.. مینا عه‌تره‌كه‌ی ڕۆمانی (به‌رامه، یان عه‌تر).. یان هه‌ر به‌رامه‌یێكی دانسقه و له‌وه‌وبه‌ر له دنیادا نه‌بوو.. نا.. مه‌ره‌كه‌به‌كه‌ی حه‌زره‌ت به‌پێچه‌وانه‌ی ئه‌وه‌وه.. به نووسینی یه‌كه‌مین داستان و ڕۆمانی كوردی (مه‌م و زین)، جیهانی پێ مه‌ست و شه‌یدا كرد و.. تۆوی خۆشه‌ویستی و ژیان و مه‌عریفه‌ی له‌نێو نه‌ته‌وه‌كه‌یدا چاند و.. به‌و مه‌ره‌كه‌به ئاوی دا و چه‌كه‌ره‌ی كرد.\nئه‌مه نه هه‌ر له‌مه‌ڕ گرتنه‌وه و درستكردنی به‌رامه (عه‌تر)ی ئه‌و و، مه‌ره‌كه‌به‌كه‌ی خانیێوه، به‌ڵكو له‌ڕووی گه‌ڕانه‌وه‌ی هه‌ردوو ڕۆماننووسی كورد و جێڕمه‌ن بۆ ڕابردوو.. بۆ سه‌ده‌ی هه‌ژده‌م.. لێكه‌وه نزیكن.\nئه‌مه‌یه حكایه‌تی چێكردنی ئه‌و مه‌ره‌كه‌به‌ی سیحر و به‌رامه‌ی مسك و عه‌مبه‌ر به قوله‌پێیدا ڕاناگات.. بۆیی له ئان و ساتی مه‌رگ و ناشتنی حه‌زره‌تی خانیدا هه‌موو ئاماده‌بوان ده‌بینن بارانێكی ڕه‌ش چون مه‌ره‌كه‌ب ده‌بارێیت.. ته‌نانه‌ت مورید و خۆشه‌ویستانی خانی سوورن له‌سه‌ر ئه‌وه‌ی، ئه‌وه جگه له مه‌ره‌كه‌ببارین شتێكی دی نییه.. مه‌ره‌كه‌به دانسقه و.. ته‌نانه‌ت مه‌ره‌كه‌به دزراوه‌كه‌ی حه‌زره‌ته ده‌بارێت، ئیسته‌ره‌م له‌سه‌ر ئه‌وه ده‌كه‌ن بۆن و به‌رامه‌كه‌ی به‌سه‌ریاندا دێت و هه‌موو شاری بایه‌زیدی گرتووه‌ته‌وه.. یاخود ده‌ڵێن ئه‌وه شینی خاتوونی ئاسمانه.. بۆ مه‌رگی حه‌زره‌ت ڕۆندكی تێكه‌ڵ به كلی چاوانی به‌سه‌رماندا ده‌بارێنێت.. كتومت له ئه‌سرینه‌كانی نێو دڵی هه‌ڵقرچاوی (شه‌نگێ)ی دڵدار و، فرمێسكه‌كانی (په‌ری) چاو به كلی خوشكی خانی ده‌كه‌ن. \n1.  میخائیل باختین: شعریة دویستفسكي، ترجمة: الدكتور جمیل نصیف التكریتي، دارتوبقال للنشر، الدار البیضا ء، المغرب، الطبعة الأولی سنة 1986م، ص59\n2. الیف شافاق- قواعد العشق الأربعون- ترجمه: خالد الدجیلی 2012 دار الجمل ذبغداد..\nئه‌م ڕۆمانه‌م له‌لایه‌ن هاوڕێی چیرۆكنوسم مامۆستا (فه‌رهاد مسته‌فا)وه پێگه‌یشت.\n3. Elef Shafak خاتونه ڕۆماننوسێكی توركه.. 1971 له فه‌ڕه‌نسه له‌داییكبووه.. ڕۆماننوسێكی بوێره.. له ڕیزی (یه‌شار كه‌مال و ئۆرهان پاموك و...تد) داده‌نرێت.. هه‌شت ڕۆمانی به زمانی توركی و ئينگلیزی بڵاو كردووه‌ته‌وه.. \n4. جان دۆست Jan Dost: ساڵی 1965 له جێرمه‌نستان له بنه‌ماڵه‌یێكی كوردی شاری كۆبانی كوردستانی ڕۆژئاوا له‌دایكبووه.. داستانی (مه‌م و زین)ی به ڕاڤه‌ی وشه‌كانه‌وه بۆ عاره‌بی وه‌رگێڕاوه\n5. جان دۆست/ میرنامه/ و: سه‌باح ئیسماعیل/ سلێمانی 1913 ل9\n6. حه‌زره‌تی خانی (1650-1708) خاوه‌نی شاكاری مه‌م و زین و.. داهێنه‌ری بیرۆكه‌ی دامه‌زراندنی ده‌وڵه‌تی نه‌ته‌وه‌ییه.. له بایه‌زید (سه‌رحه‌دان)ی سنوری لێكدانی عوسمانلی و سه‌فه‌وی له‌داییكبووه و له‌وێ ژیاوه و هه‌رله‌وێش كۆچیدوایی كردووه


ئەڤرۆ پێنجشەمبی، وەزارەتا چاندن و ژێدەرێن ئاڤێ یا حکومەتا هەرێما کوردستانێ چەند بریار دەربارەی هنارتنا پەلەوەر و گرنگیدان ب بەرهەمێ نافخۆ دەرخست و نڤیسارەک ژی ئاراستەی چەند وەزارەتان کر.\nوەزارەتا چاندن و ژێدەرێن ئاڤێ یا حکومەتا هەریما کوردستانێ ڕاگەهاندیە، جڤاتا بلدا پیشەسازی پەلەوەر ب سەرۆکایەتیا بێگەر تالەبانی وەزیرا چاندن و ژێدەرێن ئاڤێ جڤیان و د جڤینێ دا ژی چەند بریار دەرخستن.\nئێکەم: تەکەستکرن ل سەر قەدەغەکرنا مریشکا هنارتی و بەستی ب هەمی ئاوایەکێ ل تەماما دەرازینکێن هەرێما کوردستانێ، بۆ ڤێ مەبەستێ ژی هەماهەنگیا تەمتم دگەل سەرجەم ئالیێن پەیوەندیدار دکەن.\nدوویەم: هەوەکا نشتیمانی بو دەستبسەرداگرتنا بەرهەمێ قاچاغ و نە یاسایی ل بازاران ئەنجامددەت ب سەرپەرشتیا راستەوخۆ یا وەزیرا چاندن و ژێدەرێن ئاڤێ.\nسێیەم: بریار دا ب راگرتن و قەدەغەکرنا پارچێن مریشکا هنارتی، ل جهێ ڤێ خودانێ سەربرخانێن کوردستانێ هاتە راسپارتن کو ئامادەکاریێ بکەن بۆ تژیکرنا بازارێن هەرێما کوردستانێ ب لبەرچاڤوەرگرتنا خاستا براندێن بیانی.\nچارەم: ب مەبەستا پاراستنا بەرهەمێ نافخۆیی و بەرهەمێ دەواجین و سەربرخانێن هەریما کوردستانێ ل حەفتیا داهاتیدا هەوەکا ڕاگەهاندنێ بو دانە نیاسینا ستیکەر و بارکودێ تایبەت ل سەر بەرهەمێ سەربرخانێن هەرێما کوردستانێ دچیتە بیاڤێ جێبەجێکرنێ کو ئەڤە دبیتە ئەگەرەک بۆ پارێزگاری و دانە نیاسینا بەرهەمێ نافخۆیی ب کوالێتیەکا بلند و بهایەکێ گونجای بو بازارێن هەرێما کوردستانێ.\nپێنجەم: وەزیر سەرجەم فەرمانگەهێن پەیوەندیدارێن راسپارد دناڤ وەزارەتا چاندنێ و ژێدەرێن ئاڤێ بۆ چارەسەرکرن و دیفچوونا هەمی ئەو بابەتێن کو پەیوەندی هەی ب پیشەسازیا پەلەوەران، ب تایبەتی ل پرۆژێن مریشک و گوشت و کارگەهێن ئالیک و سەربرخانان، ژ ئالیێ ڕێڤەبەریا سامانێ ئاژەلی و ڤیتێرنەری یا پارێزگەهان بۆ کاروباران.\nشەشەم: وەزارەتا چاندنێ نڤیسارەک ئاراستەی وەزاغرەتا کارەبێ دکەت ل سەر بهایێ کارەبێ بۆ پرۆژێن گرنگێن پەلەوەری و پرۆژێن چاندنێ پشتی پشتگیریکرنا وان ژ ئالیێ وەزارەتێ.\nحەفتەم: وەزارەتا چاندن و ژێدەرێن ئاڤێ د نڤیسارەکا فەرمیدا داخازێ ژ جڤاتا وەزیران دکەت کو ژ پێخەمەت گرنگیدان و پالپشتیکرنا بەرهەمێ نافخۆیی گشتاندنێ بکەت بو وەزارەتێن پێشمەرگە و نافخۆ و ساخلەمی و کاروبارێن کومەلایەتی و کار، کو بەرهەمێ کێلگەهێن پەلەوەرێن نافخۆیی یێن هەرێما کوردستانێ بکڕن.\nبەریا نها وەزیرا چاندنا عێراقێ بەحس ژ وێ یەکێ کر بوو، کو ل هەرێما کوردستانێ مریشکا بەستی یا ماوە بسەرڤەچوی دێ بۆ هێتە رەوانەکرن و ئەو ژی ب کۆرۆنایا نوی''بناڤبر.


ڤیدیۆ: پیاوێك له‌ناوه‌ڕاستی شه‌قام چه‌قۆی كرد به سكی هاوسه‌ره‌كه‌یدا\nڤیدیۆ: پیاوێك له‌ناوه‌ڕاستی شه‌قام چه‌قۆی كرد به سكی هاوسه‌ره‌كه‌یدا\nبڵاوبوونه‌وه‌ی ڤیدیۆیی پیاوێك كه له ناوه‌ڕاستی شه‌قامێكی گشتی له شاری ئه‌سته‌نبوڵی توركیا هاوسه‌ره‌كه‌ی ده‌داته به‌ر چه‌قۆ بۆته باسی گه‌رمی میدیاكان و هۆكاری كێشه‌ی ئه‌م دوو هاوسه‌ره‌ش ئه‌وه‌بووه كه له دوای جیابوونه‌وه‌یان له یه‌كتر ژنه‌كه ڕه‌تیكردۆته‌وه جارێكی دیكه بگه‌ڕێته‌وه لای هاوسه‌ره‌كه‌ی.\nبه‌گوێره‌ی ئه‌و هه‌واڵه‌ی پێگه‌ی" ده‌یلی مه‌یل"ی به‌ریتانی بڵاویكردۆته‌وه تیایدا هاتووه له ناوچه‌ی" بیرام پاشا" له ئه‌سته‌نبوڵ ئه‌لینا تولای چووه شیر بكڕێت له سه‌ر ڕێگای گه‌ڕانه‌وه‌ی بۆ ماڵی باوكی هاوسه‌ركه‌ی لێی په‌یدا بووه و زۆری لێده‌كات بۆ ئه‌وه‌ی بگه‌ڕێته‌وه ماڵه‌كه‌ی به‌ڵام ئافره‌ته‌كه ڕه‌تی ده‌كاته‌وه و پیاوه‌كه‌ش چه‌ند چه‌قۆیه‌ك ده‌كات به سكی تولایدا و دواتر ئه‌و كه‌سانه‌ی له‌سه‌ر شه‌قامه‌كه بوون گه‌یاندویانه‌ته نه‌خۆشخانه و چاره‌سه‌ری پێویستی بۆ كراوه و هاوسه‌ری پێشووی ده‌ستگیر كراوه.\nهۆكاری جیابوونه‌وه‌ی ئه‌م دوو هاوسه‌ره ده‌گه‌ڕێته‌وه بۆ ئه‌وه‌ی مێردی تولای پێشتر چه‌ندینجار ئه‌م پیاوه ئه‌شكه‌نجه‌ی هاوسه‌ره‌كه‌یداوه و ئه‌مه‌ش وایكردوه ئافره‌ته‌كه جارێكی دیكه نه‌گه‌ڕێته‌وه لای مێرده‌كه‌ی.


رێوڕەسمی ناشتنی تەرمی ئەستێرەی دنیای هونەر "تەها کەریمی" + وێنــە\nسێشەممه 6ی خەزەڵوەر 2720\nپێشگرتن لە ئازادکردنی مامۆستا ڕەسووڵ حەمزەپوور هاووڵاتییەکی کورد پاش تەواوبوونی ماوەی لێپرسینەوەکەی بۆ زیندانی ورمێ ڕاگوێزرا باری تەندروستیی کۆڵبەرێکی کورد پاش تەقەی هێزە نیزامییەکان لە سنووری بانە نالەبارە هاووڵاتییەکی کورد لە شاری شنۆ دەسبەسەر کرا بانگهێشتکردنی بنەماڵەی ئەندامانی حیزبە کوردییەکان لە شاری مەهاباد بۆ ئیدارەی ئیتلاعات ئەرسەلان هیدایەتی بە شێوەی مەرجدار لە زیندانی دیزڵاوا ئازاد کرا کۆڵبەرێکی کورد لە سنووری بانە بە تەقەی هێزە نیزامییەکانی حکوومەت پێکرا سازکردنی دۆسییەکی نوێ بۆ زیندانییەکی سیاسیی مەحکووم بە ئێعدام چارەنووسی زیندانییەکی سیاسی لە زیندانی نەغەدە ناڕوونە لە مانگی ڕەزبەری ساڵی ١٣٩٩ی هەتاوی، ٣٢ هاووڵاتیی کورد لە کوردستانی ئێران دەسبەسەر کراون\n17:36 - 10 جۆزەردان 2713\nئاژانسی کوردپا: ئەمڕۆ هەینی تەرمی دەرهێنەری جوانەمەرگ تەهای کەریمی بەبەشداری شاعیران، ئەدیبان و هونەرمەندانی کورد لە گۆڕستانی سڵێمان بەگی شاری بانە ئەسپەردەی خاک کرا.\nبەپێی راپۆرتی ئاژانسی هەواڵدەریی کوردپا، کاتژمێر ١٠ی سەرلە بەیانی ئەمڕۆ هەینی رێکەوتی ١٠ی جۆزەردان تەرمی \_"تەها کەریمی\_" ئه‌ستێره‌یه‌کی پڕ به‌هره‌ی دنیای هونه‌ر و ده‌رهێنه‌ری ناوداری کوردی خەڵکی شاری بانە لە نێو ئاپۆرای خەڵکدا لە گۆڕستانی سڵێمان بەگ ئەسپەردەی خاک کرا.\nلەو رێوڕەسمی ناشتنی ئەو هونەرمەندە کوردەدا دەیان شاعیر و ئەدیبی کورد لە سەرجەم شارەکانی کوردستانەوە بەشدارییان کردبوو کە تەرمی ئەو دەرهێنەرە کوردەیان بە نیشانەی رێز گرتن لە مزگەوتی \_"تەوحید\_"ی شاری بانەوە هەتا گۆڕستانی سڵێمان بەگ لەسەر شان هەڵگرت.\nرۆژی چوارشەممە رێكەوتی ٨ی جۆزەردان تەها كەریمی دەرهێنەری كورد بەهۆی رووداوی هاتوچۆوە لە شاری سلێمانی بووە قوربانی و هاوکات شۆفیری ئەو تاکسییەش کە ناوبراوی تێدابووە گیانی لەدەست دا.\nناوبراو لە ساڵی ٢٠٠٤ی زایینی بڕوانامەی کارناسیی سینەمای لە زانکۆی تاران وەرگرتبوو و دواتر چەندین کورتەفیلمی وەک \_"نان و نه‌وت\_"، \_"زریان\_"، \_"سەمای مروارییەکان\_"، \_"سنوری ژین\_"، \_"هەزار و یەک شەو\_" و فیلمی درێژی وەک \_"كوێستانی‌سپی\_" و \_"من به‌كرێگیراوی‌سپیم\_"ی بەرهەم هێنا.\nبەرهەمەکانی تەها کەریمی لەم ساڵانەی دواییدا، دەیان خەڵاتی خەڵاتی گرینگی سینەماییان پێبەخشرا.\nفیلمی کوێستان قەندیل “کوێستانی قەندیل یەکەمین فیلمی درێژە کە دەرهێنەر تەها کەریمی کاری تێدا کردبێت و توانی لە گەورە فێستیڤاڵی فیلمی سینەمایی لە هیندستاندا بەشداری بکات.\nئەو سینەماکارە کوردە ئەو فیلمەی بەبەشداریی ١٢٠ ئەكتەری كورد (لە باشوور و باكور و رۆهەڵاتی كوردستان) و فارس و تورک و عەرەب لە شاری سلێمانی و دەوروبەری وێنە گرتبوو و چەندین هونەرمەندی بەناوبانگی وەک \_"قوتبەدین سادقی، جۆمەرد قارەمان، عەینەدین مەریوانی، لەمیا حوسێن و كامەران رەئووف\_" رۆڵیان تێدا بینیوە.\n\_" نەوت، شێرپەنجەی شارەكەمان \_" خەڵاتی تایبەتی تەلەفیزیۆنی \_"ئیدرل\_"ی رۆمانی و خەڵاتی دووهەمین فێستیڤاڵی رەشی \_"بەرلین\_"ی وەرگرتووە و هەروەها لە فێستیڤاڵی نێونەتەوەیی ئەلجزیرە لە قەتەر و فێستیڤاڵی نێونەتەوەیی كورتە فیلمی تاراندا نمایش كراوە.\nتەهای كەریمی، ساڵی ١٩٧٦ لە بۆیەن سەر بە شاری بانە لەدایكبووە و كۆلێژی سینەما و شانۆی زانكۆی هونەری تارانی تەواو كردووە. لە ساڵی ١٩٩٧ یەكەمین كاری سینەمایی و دۆكیومنێتەری بەرهەمهێناوە. لە ساڵی ٢٠٠٤ەوە لە هەرێمی كوردستان نیشتەجێ بووە و چەند خەڵاتێكی ناوخۆیی و دەرەوەی بەدەستهێناوە لە بواری دەرهێناندا.\nپێشگرتن لە ئازادکردنی مامۆستا ڕەسووڵ حەمزەپوور\n18:11 - 6 خەزەڵوەر 2720\nهاووڵاتییەکی کورد پاش تەواوبوونی ماوەی لێپرسینەوەکەی بۆ زیندانی ورمێ ڕاگوێزرا\n16:05 - 6 خەزەڵوەر 2720\nباری تەندروستیی کۆڵبەرێکی کورد پاش تەقەی هێزە نیزامییەکان لە سنووری بانە نالەبارە\n12:36 - 6 خەزەڵوەر 2720\nمامۆستایانی گەورە ساڵانی نێهزەتی ئێواران لە شاری بۆکان ماوەی یەکساڵە پارەیان وەرنەگرتووە\n11:29 - 6 خەزەڵوەر 2720\nبانگهێشتکردنی بنەماڵەی ئەندامانی حیزبە کوردییەکان لە شاری مەهاباد بۆ ئیدارەی ئیتلاعات\n10:34 - 6 خەزەڵوەر 2720


ئازاد ئه‌بوبه‌کر : شیعه‌کان وه‌ک سه‌رۆکی په‌رله‌مان سه‌یری نوجه‌یفی ناکه‌ن\nهه‌ندێک له ئه‌ندامه شیعه‌کانی په‌رله‌مانی عێراق که‌وتونه‌ته کۆکردنه‌وه‌ی پشتیوانی بۆ لێسه‌ندنه‌وه‌ی متمانه له سه‌رۆکی په‌رله‌مانی وڵاته‌که که سوننه‌یه و هاوکات به‌شێکیش له ئه‌ندامه سوننه‌کانی په‌رله‌مان به‌رده‌وامن له هه‌وڵه‌کانیان بۆ لێسه‌ندنه‌وه‌ی متمانه له سه‌ره‌ک وه‌زیری عێراق که شیعه‌یه.\nئازاد ئه‌بوبه‌کر، ئه‌ندامی په‌رله‌مانی عێراق له‌سه‌ر لیستی هاوپه‌یمانی کوردستانی ده‌ڵێت به‌پێی ده‌ستوری وڵاته‌که ده‌توانرێت متمانه له سه‌ره‌ک وه‌زیری عێراق بسه‌ندرێته‌وه به‌ڵام بۆ سه‌رۆکی په‌رله‌مان پێویسته به‌پێی په‌یڕه‌وی ناوخۆی په‌رله‌مان بێت و ده‌شڵێت ئه‌م جۆره هه‌وڵانه هه‌مووی ده‌چنه خانه‌ی کاردانه به‌رامبه‌ر به یه‌کتر.\nله وتووێژه‌که‌یدا له‌گه‌ڵ به‌ڵێن ساڵح، به‌ڕێز ئه‌بوبه‌کر ئاماژه‌ش به‌وه ده‌کات که پێی وانییه ئه‌و زۆرترایه‌تی ده‌نگه‌ی شیحه‌کان بۆ په‌سه‌ندکردنی بودجه به‌ده‌ستیان هێنا بتوانن بۆ لادانی ئوسامه ئه‌لنوجه‌یفی به‌ده‌ستی بێننه‌وه وه‌ک ده‌ڵێت زۆر فاکته‌ر هه‌ن ده‌بنه مایه‌ی ته‌گه‌ره.


بەرپرسیارێتی خێزان لەبەرامبەر مناڵەكانیاندا!! – پەڕە 27 – Knwe.org\nسەرەکی » زانست » بەرپرسیارێتی خێزان لەبەرامبەر مناڵەكانیاندا!!پەڕە 27


نهێنیه‌کانى ژیان.... یه‌که‌م | ماڵپەری قورئانی پیرۆز\nداستانى ئه‌و دوو برایه‌تان بیستووه یه‌کێکیان تلیاکى بوو و هه‌میشه خێزانه‌که‌ى ناره‌حه‌ت ئه‌کرد ، به‌ڵام ئه‌وى تریان گه‌لێک له کارى خۆى رازى بوو خاوه‌نى که‌سایه‌تیه‌کى نێو کۆمه‌ڵگه و قورس بوو که‌سێکى به‌خته‌وه‌ر بوو؟\nهه‌ندێک که‌س ده‌یانویست په‌ى به‌وه‌به‌رن بۆچى ئه‌م دوو برایه له دایک و باوکێکن له‌سه‌ر سفره و خوانێک په‌روه‌رده بوون و هێنده‌ش جیاوازن.\nله که‌سى یه‌که‌میان پرسى : چى وایلێکردى ببیته که‌سێکى تلیاکى و خێزانه‌که‌ت به‌دبه‌خت بکه‌یت، چى ئه‌م کاره نه‌شیاوه پێکردیت؟\nوتى: باوکه تلیاکه‌که‌م هه‌میشه خه‌ریکى ناره‌حه‌تى و لێدانى خێزانه‌که‌مان بوو.\nکه‌وابوو چاوه‌روانى چى له‌من ده‌که‌ن، منیش زاده‌ى ئه‌ووم هه‌روه‌ک ئه‌ووم لێده‌رده‌چێت.\nپاشان چوونه لاى براى دووه‌م و لێیان پرسى: چۆن بوو به‌م رێک و پێکییه‌ت لێده‌رچووه؟ سه‌ر چاوه‌ى ئه‌م باش بوونه‌ى تۆ چییه؟ پێت وایه چ وه‌ڵامێکى دایه‌وه؟\nوتى: "باوکم کاتێ مناڵ بووم تلیاکى باوکم و هۆگرىبه‌ماده‌ى هۆشبه‌ره‌وه ته‌واوى کاره ناماقۆڵه‌کانى ئه‌ووم ده‌رک کرد به‌خۆمم وت ئه‌مه کارێک نییه من هۆگرى ببم"\nرۆژ خۆر ده‌ئه‌فرێنێت ڕۆژگاریش ئێمه .\nژیان گه‌وره ترین سه‌رمایه‌ى ئێمه‌یه، گرینگترین خواست و ئاره‌زوى هه‌ر که‌سێک روبه‌روبونه‌وه‌ى ژیانێکى باش و بیرۆکه‌یه‌کى باشه داستانى ئه‌و دووبرایه‌ش دوونمونه‌ى زه‌قى ژیانیان نیشان ده‌ده‌ن:\nیه‌که‌م: دیدگاى وه‌رگرتنى به‌رپرسیارێتى.\nدووه‌م: دیدگاى دوره په‌رێزبوون له‌به‌ر پرسیارێتى.\nله سۆنگه‌ى ئه‌م دوونمونه‌یه‌شه‌وه دوو ده‌سته دێنه گۆرێ:\nیه‌که‌م: چاره‌نوس سازان\nدووه‌م: چاره‌نوس وه‌رگران\nچاره‌نوس سازان به دڵنیاییه‌وه له به‌ر پرسیارێتى تاککه‌سى له روانگه‌ى چونیه‌تى ژیانى خۆیان، ده‌ردى ژیانى خۆیان ده‌زانن به‌م نمونه‌یه‌شه که ئازادى و به‌رتواناییه جیاوازه‌کانیان بۆ شه‌قڵى تایبه‌تى ژیانیان پێگه‌ى خوازیارى خۆیان به‌دڵى خۆیان ده‌خوڵقێنن.\nبه‌ڵام چاره‌نوس وه‌رگران، به هۆکارى نه‌بزواندن و روبه‌رو نه‌بونه‌وه له گیانى خۆباوه‌رى خۆیان سودمه‌ندن نابن بۆیه ژیانیان له جیاتى ململانێ له‌گه‌ڵ بارودۆخه نه‌رێنییه‌کان خۆده‌ده‌ن به‌ده‌سته‌وه‌و له جیاتى بونیات نان داڕمان هه‌ڵده‌بژێرین


فەرماندەیی گشتی هێزە چەكدارەكانی هەرێمی كوردستان راگەیەنراوێكی لەبارەی دەست پێكردنی ئۆپەراسیۆنی ئازادكردنی مووسڵ بڵاو كردەوە و تیایدا دووپات لەوە دەكاتەوە زیاتر لە چوار هەزار پێشمەرگە گوندەكانی دەوروبەری خازر پاك دەكەنەوە.\nدەقی راگەیاندراوەكەی فەرماندەیی گشتی هێزە چەکدارەکانی هەرێمی کوردستان\nنزیکەی کاتژمێر 06:00 لە 17ی ئۆکتۆبەری 2016 پرۆسەیەکی فراوانی هێزی پێشمەرگە لە خازر لە رۆژهەڵاتی موسڵ، بەهەماهەنگی لەگەڵ هێزەکانی سوپای عێراق لە گوێڕ و گەیاڕە لە باشووری موسڵ دەستپێدەکات، وەک قۆناغی یەکەمی پرۆسەی رزگارکردنی موسڵ لە دەست تیرۆریستانی (داعش).\nلەم ئۆپەراسیۆنەدا زیاتر لە چوار هەزار پێشمەرگە لە سێ میحوەرەوە هەڵدەستن بە پاککردنەوەی گوندەکانی دەوروبەری ناوچەی خازر، بەپێی ئەو رێککەوتننامەیەی لەنیون حکومەتی هەرێمی کوردستان و حکومەتی فیدرالی عێراقدا هەیە.\nلە رێکەوتی 16ی ئوکتۆبەری 2016 فرۆکەکانی هاوپەیمانی نێودەوڵەتی دەستیان بە بۆردومانکردنی مۆڵگەکانی داعش کرد، وا بڕیارە لە میانەی پرۆسەکەدا پاڵپشتی ئاسمانی بەردەوام بێت.\nمیدیا ناوخۆیی و هەرێمی و جیهانییەکان شانبەشانی هێرشی هێزەکانی پێشمەرگە، رووماڵی شەڕەکە دەکەن.\nهەر 6-تا 8 کاتژمێر جارێک هەواڵی نوێ لەبارەی ئۆپەراسیۆنەکە بڵاو دەکرێتەوە.\nوێنەکان لە ئەکاونتی تویتەر بەم ناونیشانە (@GCPFKurdistan) دەست دەکەون، بە بەکارهێنانی هاشتاکی #FreeMosul\nوشە/هەولێر- ر. ف


جێنفه‌ر دافی ده‌ڵێت ئۆباما هه‌موو ڕێگاكانی سه‌ركه‌وتنی له هێله‌ری گرتووه\nسیناتۆر باراك ئۆباما توانی به سه‌ركه‌وتنی ڕۆژی سێشه‌ممه‌ی له سـتانی نۆرث كارۆلاینا هه‌نگاوێـكی گه‌وره بنێت به‌ره‌و ئه‌وه‌ی دیموكراته‌كان بۆ پـێشبڕكێی سه‌رۆكایه‌تی ئه‌مریكا ده‌سـتنیشانی بكه‌ن. هاوكات سیـناتۆر هێله‌ری كلنتن به‌ڵێنی دا له پـێشـبڕكێی هه‌ڵـبژاردنی به‌رایـیدا به‌رده‌وامبێت، ئه‌مه‌ش سه‌ره‌ڕای ئه‌وه‌ی ته‌نها به ڕێژه‌یه‌كی كه‌م له سـتانی ئیندیانا سه‌ركه‌وتنی به‌ده‌ستهێنا.\nله‌و باره‌یه‌وه هاوكارمان موعته‌به‌ر شیروانی وتووێـژێـكی له‌گه‌ڵ جێنفه‌ر دافی سه‌رنووسه‌ر و شیكه‌ره‌وه‌ی سـیاسی له ڕۆژنامه‌ی Cook Political Report سـازكردووه و پاشـان ڕاپـۆرتێـكی له‌سه‌ر تێبینی‌یه‌كانی ئاماده‌كردووه.\nجێنفه‌ر دافی ده‌ڵێت باراك ئۆباما هه‌موو ڕێـگایه‌كی سه‌ركه‌وتنی له هێله‌ری كلنتن گرتووه و ئه‌وه‌ی ده‌بێت ئێسـتا بكرێت ئه‌وه‌یه كه خانم هێله‌ری كلنتن ده‌ست له هه‌ڵمه‌تی پـێشـبڕكێ هه‌ڵـگرێت.\nشـایانی باسه جێنفه‌ر دافی خاوه‌نی 20 سـاڵ ئه‌زموونه له شـیكردنه‌وه‌ی هه‌ڵمه‌ته‌كانی هه‌ڵـبژاردنی ئه‌مریكا. له سـاڵی 1984 دا هه‌سـتا به دامه‌زراندنی Cook Political Report كه ڕۆژنامه‌یه‌كی سه‌ربه‌خۆی ناحزبیـیه و هه‌ڵـده‌سـتێت به شـیكردنه‌وه‌ی سیاسیـیانه‌ی هه‌ڵمه‌ته‌كانی هه‌ڵـبژاردنی سه‌رۆكایه‌تی، فه‌رمانڕه‌وای سـتانه‌كان و هه‌ردوو خانه‌ی نوێنه‌ران و سیناتی كۆنگرس، له‌گه‌ڵ ئه‌مانه‌شـدا سه‌باره‌ت به مه‌یله سـیاسیـیه‌كانی ئه‌مریكاش بابه‌ت بڵاو ده‌كاته‌وه.\nده‌توانن گوێبیسـتی ده‌قی ڕاپـۆرته‌كه بن له ڕێـگه‌ی كلیـكـكردنی ئه‌و فایله ده‌نـگیـیه‌ی سه‌ره‌وه، ماوه‌كه‌ی 4:53 خوله‌كه.


ناوی سه‌رجه‌م به‌ندکراوه سیاسییه‌کانی مهاباد بخوێنه‌ره‌وه – زاگرۆس پۆست\nماڵەوە / مافی مرۆڤ / ناوی سه‌رجه‌م به‌ندکراوه سیاسییه‌کانی مهاباد بخوێنه‌ره‌وه\nناوی سه‌رجه‌م به‌ندکراوه سیاسییه‌کانی مهاباد بخوێنه‌ره‌وه\nسێ شه‌ممه 22 ته‌مموز 2014\tمافی مرۆڤ, هەواڵ 91 جار خوێنراوه‌ته‌وه\nبه گوێره‌ی ئه‌و زانیارییانه‌ی به زاگرۆس پۆست گه‌یشتووه، به‌ندیخانه‌ی شاری مهاباد له ئێستادا 25به‌ندکراوی سیاسیی تێدایه که تۆمه‌ته‌کانیان برێتییه له ئه‌ندامه‌تیی حزبه‌کان، چالاک بوون له رێکخراوه کرێکارییه‌کان‌و چالاکییه مه‌ده‌نییه‌و ژینگه‌پارێزییه‌کان.\n1. یه‌حیا سورخانی\n2. عومه‌ر مونه‌جمی راد\n3. جه‌ماڵ قادرنژاد\n4. مه‌سعود کوردپور\n5. واحد سه‌یده\n6. یوسف ئابخه‌راباد\n7. محه‌مه‌د مه‌ولانایی\n8. کاوه سالک\n9. لوقمان سالک\n10. یونس عه‌لیایی\n11. عومه‌ر پیرنیا\n12. قاسم ئه‌حمه‌دی\n13. فاروق سامانی\n14. ره‌حیم ده‌روێشی\n15. مستهفا فه‌قێ\n16. سۆران ره‌مه‌زانپور\n17. ئیبرایم عه‌زیزی فه‌ڕ\n18. نه‌وزاد په‌روانه\n19. عومه‌ر شکار\n20. ره‌حیم ره‌شی\n21. ئارمین زه‌ڕینپور\n22. ره‌حمت حسێنیانی\n23. خالد قادرپور\n24. حه‌سه‌ن عه‌بدوڵاپور\n25. حسه‌ین پورمسته‌فا ئه‌قده‌م\nشایانی باسه خوسره‌و کوردپور، برای مه‌سعود کوردپورو به‌رپرسی ئاژانسی هه‌واڵی موکریان له رێکه‌وتی 28ره‌شه‌مه‌ی 1392وه له براکه‌ی جیاکرایه‌وه‌و له‌و رێکه‌وته‌وه تا ئێستا دوورخراوه‌ته‌وه بۆ به‌ندیخانه‌ی ته‌برێز.


شۆڕشی ئەیلوول وەک خۆی.\nبە بۆنەی ئەوەی کە بەڕێز جەلال تاڵەبانی لە کۆڕێکی ماتەمییدا بۆ کۆچکردو شەمسەدین موفتی، بۆ یەکەم جار ئاشکرای کرد کە کۆچکردو مەلا مستەفای بارزانی لەگەڵ ئەوە نەبووە کە شۆڕشی ئەیلوول بەرپابکرێ و هەر خۆشی پێش چەند ساڵێک لە دیدارێکیدا لەگەڵ رۆژنامەنووسێکی گۆڤاری (الشرق الاوسط) گوتی کە تەنیا هەر خۆی و مەلا مستەفا لەگەڵ ئەوەدا بوون شۆڕشەکە بەرپا بکرێ، بۆیە بە نیازی تیشکخستنە سەر ئەو شۆڕشە و چۆنیەتی بەرپابوونی، بە پێوستم زانی چەند راستییەک بخەمەڕوو، پتریش بۆ ئەوانەی دوای ساڵانی بەرپابوونی ئەو شۆڕشە هاتنە دونیاوە.\nجێبەجێکردنی یاسای چاککردنی کشتوکاڵ و دەستکردن بە دابەشکردنی ئەو بڕە زەوییانەی لە دەست ئاغا و دەرەبەگەکان سەندرابوونەوە، بە تایبەتیی لەو ناوچانەی کە زەویوزاریێکی زۆری بەراوی تێدابوو لە ناوچەکانی شارەزوور و بیتوێن و سەنگەسەر و ژاراوە و چەند شوێنێکی دیکە لە پارێزگای سلێمانی بەسەر جوتیاراندا دابەش کرابوون، ئاگری رقی بەردایە گیانی ئاغا و دەرەبەگ و سەرەک هۆز و شێخەکانی ئەو ناوچانە، بۆیە بە تاک و بە کۆمەڵ کەوتنە جموجۆڵ و دەست تێکەڵاوکردن لەگەڵ سازمانی سیخوڕی ئێران، بۆ لەناوبردنی شۆڕشی چواردەی گەلاوێژ و دەستکەوتەکانی.\nبۆ ئەو مەبەستەشیان رۆژانە لە دیوەخانەکانی شێخ حوسێنی بۆسکێن و براکەی و عەباسی مامەند ئاغا و سمایلی سواراغا و عەلی حەسەن ئاغای مەنگوڕ و چەند ئاغایەکی دیکە لە هەردوو قەزای رانیە و پشدەر کۆبوونەوەیان بەردەوام بوو، لەولاشەوە حاجی برایمی چەرمەگا و کوێخا سمایلی تەلان و شێخ محەمەدی کرپچنە و بەگزادەکانی جاف و گەرمیان بۆ هەمان مەبەست دەسبەکاربوون. ئەو هەموو جموجۆڵانەش بە ئاشکرا و بە بەرچاوی لایەنە کارگێڕیی و ئاسایشییەکانەوە بەڕێوە دەچوون و بگرە تا رادەیەکی زۆریش دەستی یارمەتی و بەشدارییان دیاربوو لەو جموجۆڵانەدا، نیازیشیان بەرپاکردنی راپەڕینێکی چەکداریی بوو دژی شۆڕشی چواردەی گەلاوێژ و یاسای چاککردنی کشتوکاڵ بەڵام لەژێر پەردەی کوردایەتی بە کەڵکوەرگرتن لە سۆزی نەتەوایەتیی جەماوەر و ناڕەزاییان لە دەستەڵاتی تاکەکەسیی و نادیموکراتیی عەبدولکەریم قاسم بە تایبەتیی دوای ئەوەی دەستیدایە لێدانی شیوعییەکان و بەوانیشەوە نەوەستا و کەوتە گیانی هەموو حیزب و هێزە دیموکراتییە کورد و عەرەبەکان.\nپتر لادانی قاسم لە رەوتی شۆڕشی چواردەی گەلاوێژ و باڵادەستیی هێزە کۆنەپەرست و شۆڤێنییە رەگەزپەرستە عەرەبەکان لە ناو دەزگا ئاسایشیی و کارگێڕییەکان لە پاشماوەکانی رژێمی پاشایەتی لەناوچوو، کورتبینیی هەندێک لە سەرکردەکانی ئەوسای پارتی، ئەوانە و پیلانی دوژمنانی شۆڕشی چواردەی گەلاوێژ لە پەیمانی سەنتۆ و ئەمریکا و بەریتانیا و لە ناو خودی دەسەڵاتدا بە هاندان و یارمەتیان بۆ زێبارییەکان و هێرشکردنیان بۆ سەر ناوچەی بارزان، تەوژمێکی دا بە جووڵانەوە چەکدارییەکەی ئاغا و دەرەبەگەکان..\nئیتر بە ناچاریی و بۆ بەرگریی لە خۆیان بارزانییەکان تێوەگلانە شەڕەکەوە لەگەڵ زیبارییەکان و سوپای رژێم دوابەدوای بۆردوومانکردنی بارزان و بلێ و رێزان. بەوەش کار لە کار ترازا و جووڵانەوەیەکی چەکداریی دژی یاسای چاککردنی کشتوکاڵ بوو بە شۆڕش لەسەر بنەمایەکی ناکام کە ئێستاشی لەگەڵدا بێ گەلی کوردمان باجەکەی دەدا.\nکاتێکیش پارتی دیموکراتی کوردستان بە ناچاریی تێکەڵ بەو جووڵانەوەیە بوو وەک پەنەگایەک بۆ سەرکردە و ئەندامە راونراوەکانیان لە لایەن رژێمەوە، کەوتنە رێکخستنی جووڵانەوە چەکدارییەکە و ویستیان سیمای شۆڕشێکی چەکداریی نەتەوەیی بدەنێ. بۆیە زۆربەی هەرە زۆری ئەو شێخ و ئاغا و دەرەبەگ و سەرۆک هۆز و کوێخایانەی گەلی کورد و خودی پارتیشیان گلانە ئەو رێرەوە نادیار و تاریکە، بێ شەرمانە چوونە پاڵ هێزەکانی رژێم و جاشایەتییان وەک مۆدێلێکی نوێ هێنایە کایەوە، شۆڕشەکەش هەر بەو ناکامییە لە کۆسپێکەوە بەرەو کۆسپێکی دیکە ملی نا تاوەکو هاتە دووکەرتبوون (مەلایی و جەلالیی).\nتێوەگلانی مەلا مستەفای بارزان لەم جووڵانەوە چەکدارییەدا کاتێک روویدا کە ماوەیەک بوو بە ناوی پێشمەرگەوە ئاغا و بەگ و شێخە کۆنەپەرستەکان و هەندێک لە ئەندامان و سەرکردەکانی پارتی کەوتبوونە جموجوڵی چەکداریی و هەردوو شەڕی دەربەندی بازیان و دەربەندیخان روویاندابوو.\nمەلا مستەفای بارزان تا شەڕ بەردەرگای پێنەگرت نەکەوتە بەرگریکردن. چونکە ئەو هەرگیز لەگەڵ بەرپابوونی شەڕدا نەبوو، بەڵگەش بۆ ئەوە کاتێک نوێنەرانی جووڵانەوەکەی ناوچەی سلێمانی چوونە لای لە چیای شیرین ئەو بە توندیی دەریدەبڕی کە بە هیچ جۆرێک لەگەڵ ئەو جووڵانەوە چەکدارییە نییە و ئەوەشی دوووبارە دەکردەوە کە تا عەبدولکەریم قاسم هێرش نەکاتە سەری ئەو خۆی بە سەربازێکی شٶڕشی چواردەی گەلاوێژ دەزانێ.\nئەمەشم لە دەمی (یادی بەخێر) عارف قەرەچەتانیی بیست کاتێک بە رێکەوت لە شارۆچکەی بلێ لە بەهارێکی درەنگی ساڵی ١٩٦١ بەیەکگەیشتین من بە کاری پلاندانان و نەخشەڕێژیی بۆ پرۆژەیەکی ئاودێریی هەردوو دەشتی بلێ و رێزان لەگەڵ پۆلێک ئەندازیار لەوێ کارم دەکرد و کۆچکردو عارف قەرەچەتانییش ئەندامێکی ئەو کۆمەڵە کەسە بوو کە بە نوێنەرایەتی جووڵانەوە چەکدارییەکەی ناوچەی سلێمانی هاتبوونە لای مستەفا بارزانی.\nوەک لە بیریشم مابێ نوێنەرەکان بریتیبوون لە (کاک عارف ، مەلا رەسولی جوتیاران ، کۆچکردو عومەر دەبابە و جەلال تالەبانی).\nبۆیە دەبێ بۆ مێژوو بگوترێ کە بە پیلانێکی دوو لایەنەی دەرەبەگ و کۆنەپەرستانی کورد و هەندێک لە کورتبینانی سەرکردایەتی پارتی و پیلانی شۆڤێنستە عەرەبەکانی ناو دەستەڵات و دەرەوەی دەستەڵات و دوژمنانی شۆڕشی چواردەی گەلاوێژ هۆکاری سەرەکیی بوون بۆ تێکەڵبوونی مەلا مستەفا بەو جووڵانەوە چەکدارییەوە و ناوی شۆڕشی ئەیلوولی لێبنرێ.


کوشتارەکاو هەورامیەکاودەرسیمی /هۆرگێڵنایەو جە عەرەبیەو پەی هەورامی : ئێبراهیم حاجی زەڵمی\nکوشتارەکاو هەورامیەکاودەرسیمی /هۆرگێڵنایەو جە عەرەبیەو پەی هەورامی :ئێبراهیم حاجی زەڵمی\nکوشتارگەو هەورامیەکاودەرسیمی جەلایەنو دەوڵەتو تورکیایۆ جە ساڵەو ١٩٣٨ ی.\nمابه‌ین وساڵه‌كا 1937و 1938 مه‌نتیقه‌و ده‌رسیمی جه كوردوسانو لای سه‌رینه (توركیا)، بی یاگێ گه‌وره‌ته‌رین گۆبه‌ندێ په‌ی فه‌تڵ وعام كه‌رده‌ی كورداو واگه‌ی ، پانه‌ی كه كه‌مال ئه‌تاتورك په‌ی جابه‌جاكه‌رده‌ی ئا یاسایاشه كه دژو میلله‌ت و كوردی نێبینیشه‌ره، دلێشانه خه‌مو نیازو نه‌ته‌وێ پێسه كوردیش په‌ی ئازادی، زینده به‌چاڵكه‌رده‌بێ. ..\nهورئێست به به‌كار ئارده‌ی هه‌ڵمه‌ته‌ی سه‌ربازیه‌ى بێ ره‌حمانێ په‌ی سه‌رو ئی گه‌له به‌ش مه‌ینه‌ته‌یه ، دماجار كۆتاییش ئاما به كوشته‌و بریایێ گه‌وره‌ى كه ده‌یان هه‌زار چی خه‌ڵكه ره‌شو ڕووته بی كه‌سه‌یه كوشیێ وده‌ربه‌ده‌ر كریێ جه یاگه‌و ماواو وێشانه به‌ره‌نزه‌ده كریێ. چنده‌ها خه‌ڵكی جه‌زازاكیه‌كاو عه‌لی ئیلاهیه‌كاو دماجاریج ئا مه‌رگه‌سات و كوشتوبریه‌یه‌ی په‌ی شۆرشه‌كه‌و شیخ سه‌عیدو پیرانی نریاره‌وئینجا قه‌سابخانه‌كه‌و دۆڵه‌و زیلانی و چندی ته‌ریچ.. كه‌ئینه گرد ئینێ توه‌و ئاتاوانه گه‌ورانه كه توركی ده‌رهه‌ق و كوردینه كه‌ردێنێش.\nده‌رسیم یاگێ په‌شتگۆ وزیاو به‌گول ته‌ماشا كریا:\nگه‌ر لاكه‌رده‌ییوه‌ما په‌ی مێژوو ئی مه‌نتیقه‌یه بۆ چ جه‌بوارو دینیوه چ جه‌بوارو زوانیوه ره‌نگا ده‌رسیم جیاوازی فره‌ش جه شۆنه‌كای ته‌ری بۆ جه توركیانه ، پانه‌ی ئه‌گه‌رچی به‌عزی تیرێ سوننه مه‌زهه‌بێش كوردێش چه‌نه‌بیینى، ئیتر به‌شی ته‌مامش كوردێ زازاكیێ و ئینجا سه‌رو رێچكه‌و عه‌لی ئیلاهی بیینێ.. به‌رده‌وام سه‌رده‌مو ده‌وڵه‌تو عوسمانینه توش وچه‌وسنایوه بیێنێ. جه‌رووه‌و ئابوریچوه ئی مه‌نتیقه هه‌ر ئازه‌مانه كریان ده‌ره‌به‌گی و زه‌مین وسه‌روه‌ت و سامانیوه گه‌ربیه‌بۆش تاپۆكریان سه‌رو ئانیشا كه جه‌روو مه‌زهه‌بی وپشتیوانیوه سه‌ربه‌عوسمانلی بیینێ، ئیتر خه‌ڵكه‌كه‌ش كریان به گزیرو وه‌رده‌س و ره‌نجبه‌رو ئانیشا كه‌به‌گی و ده‌ره‌به‌گیشا په‌ی عوسمانلی كه‌رده‌ن، به‌ده‌رچانه‌یه كه باج وسه‌رانێ فره‌شا وزیانسه‌ر. ئیتر وه‌رانوه‌رو ئانه‌ی و ئی سیاسه‌ته چه‌په‌بَه‌یه خه‌ڵكو ده‌رسیمی هه‌ڵویست هورگێرێنێ و خزمه‌تو عه‌سكه‌ری په‌شتگۆ وزێنى و باج و سه‌رانه فره‌جار نه‌دێنێ.\nئینه‌یجه توركه‌كا توره‌كه‌رێ و كه‌رێنێش به‌هانێ په‌ی ئانه‌ی هه‌ڵمه‌ته‌شا وه‌نه بداو ئانه وێشاگه‌ره‌كشانه‌و خوا په‌نه‌ش ناوه‌شا ئادێ ئه‌نجامش بدا.\nپه‌وكای به‌درێژایی ده‌وڵه‌تو عوسمانلی ده‌رسیم ناوچێوه‌بێ كه گۆشدارو ته‌مام و داواو عوسمانلی نه‌بێ و دایم گیانێ یاخی بیه‌ی و به‌ره‌نگاریش هه‌رچه‌نه‌بێ.. ئانه‌بی ئه‌تاتورك دلێراسه‌و ویسه‌كانه په‌ی دلێ راسه‌و سیه‌كانه هه‌ر زۆرێشكه‌ردێ گه‌ره‌كش بێ ئی ویركه‌رده‌یوه دلی ده‌رسیمینه نازۆ به‌زۆر ده‌سه‌ڵات و وێش سه‌پنۆ، په‌وكای هه‌ڵمه‌ته‌وبه‌تورك كه‌رده‌ى ده‌رسیمی و وركه‌نده‌ی خه‌ڵكه ئه‌سڵیه‌كه‌یش جه دلێ راسه‌و ده‌رسیمینه وست ڕا. ئانه‌بێ چند هه‌زار خانه‌وادێش هوركه‌ندێ جه‌یاگه‌و مه‌سكه‌ن و وێشا و په‌راگه‌ندێش كه‌ردێ و به‌ردێش په‌ی وه‌راواو توركیای. ئیتر هورئێست به‌نیایره‌ى ده‌زگای ئاسایشی و جاسوسی فره‌ى جه ده‌رسیمه‌نه وه‌رو ئانه‌یه زاڵ بۆ و تواناو سه‌ركوتكه‌رده‌یش زیاته‌ره‌بۆ.\nئی جمایۆ ئه‌تاتوركی ، پاسه‌شكه‌رد كه‌خه‌ڵكو ده‌رسیمی رای یاساییه گیرۆ وه‌ر وه‌رانوه‌رو ئی سته‌می دادێ كه‌رۆ، پانه‌ی شكاتێ وێشا یاونا لای سه‌ری..ئانه‌بێ وه‌فدێشا وه‌شكه‌رد چاگه‌وه په‌یامێ ئی خه‌ڵكی یاونا گه‌وره‌كا توركیاى، پانه‌ی ئی سیاسه‌ته چه‌په‌ڵه‌و توركیای وه‌رانوه‌رو كوردی هه‌نش فاریۆ. به‌ڵام به‌پێچه‌وانۆ توركه‌كی هورئێستێ به‌كوشته‌یو دایپه‌تیره‌ی وه‌فده‌كه‌ی .. جه‌وه‌راموه‌رو ئی زوڵمینه خه‌ڵكو ده‌رسیمی ورشاكوا سه‌رو دایره‌و ئاسایشو ده‌رسیمی و ئیتر ئه‌چێوه گێچه‌ڵه‌راسه قینه‌كێ په‌ره‌ش سانا.\nئانه‌بێ ده‌سه‌ڵاتو توركیای هورئێست ئی به‌هانێشه به هه‌ل زانا و جه مانگه‌و یه‌رێ و نه‌ورۆزه‌نه به30هه‌زارێ جه‌یش و جاشێوه هجومش كه‌رد سه‌رو ئی خه‌ڵكێ . چاوه‌خته‌نه خه‌ڵكه‌كه‌یچ وه‌فدێ ته‌ری دیبلۆماسیشا وه‌شكه‌رد په‌ی وه‌لگیرته‌ی كوشت و برى به براگه‌وره‌یی سێ ره‌زای و چند كه‌سێ هامرێ چه‌نیش، به‌ڵام توركه‌كێ ئینه‌شا قبوڵ نه‌كه‌رد دیسان هورئێستێ به‌گێرته‌ی وه‌فده‌كه‌ی و دماجار وه‌ره‌چه‌ماو خه‌ڵكیوه كه‌ردێشا داره‌ره‌و خنیكنێشا. ئی دڵره‌قی و وه‌خشیگه‌رایه‌و توركیه‌ی پاسه‌ش كه‌رد كه خه‌لك و ده‌رسیمی بی متمانه‌یش یاوو چله‌پۆپه وه‌رانوه‌رو توركه‌كا. په‌وكای گێچه‌ڵه‌و توركه‌كا پی خه‌ڵكیه به‌رده‌وامه بیه تا ئانه‌بی دماجارتا نیمه‌و ساله‌و 1938 توركه‌كی به زه‌برو چه‌كی و توپی و ته‌یاره‌ی تاواشا زاڵی با ملو ده‌رسیمیره‌و گنا كوشته‌ی و بڕیه‌ى ده‌یان هه‌زاری جه خه‌ڵكه‌كه‌یش دڵیشانه چنده‌ها زارۆڵی و ژه‌نی و خه‌ڵكی ریشچه‌رمه‌و كوشیاو سه‌ره‌بریا. چاوه‌خته‌نه راپۆرتێ به‌ریتانیای باس جه كوشته‌ی 40هه‌زار نه‌فه‌ری كه‌راوه كه توركه‌كا جه‌ده‌رسیمه‌نه كوشتێنێشا. دیارا هه‌رسه‌رده‌م و ئه‌ردوگانینه باس حه‌كوشته‌ی 13هه‌زاركه‌سا كریۆوه كه 2013چی شاره‌نه ره‌ویه‌شكه‌رده‌ن، دیارا ئی هه‌ڵمه‌تایچشه كه سوریانه مدۆشا وه‌رانوه‌رو كوردا سوریای ره‌نگا دریژكریاوه ئاقینه كۆنی بۆكه ده‌رهه‌ق و كوردی بیه‌نشا جه ده‌رسیم وشاره‌كای. ته‌رو كوردستانینه !!\nسەرچەمەو باسەکەی:هەورامان نیوز\nطبقه بندی: فرهنگی و هنری، اجتماعی، ادبیات/شعر، اخبار، تاریخ، زوانی هه‌ورامی، جفرافیا، شهرها و روستاهای هورامان، تصاویرومناظرطبیعی وتاریخی، دینی ومذهبی، ئێبراھیم حاجی زەڵمی،\nبرچسب ها:هه‌ورامان‌هانه‌به‌رچه‌م-کتابخانه‌هورامان،یانه‌وکتێبووهه‌ورامانی-هه‌ورامان-هۆرامان-اورامان-اورامانات-دزآور(زاوه‌ر)-لهون-تخت-ژاورود-پاوه-نوسودـ نودشه (نۆتشه)زرده-پریان-رێژاو(ریجاب)-شریف‌آباد-زاغه-کندوله-گەورەجوـ ته‌وێڵێ-بیاره-ساور-نودیجه-هه‌ڵه‌بجه-خۆرماڵ-مریوان-سروآباد-کرمانشاه-کردستان-دالانی زاوەرـ سنندج-چهارقلعه‌عبدالملکی(زاغمرز-زینوند-حسین‌آباد-امیرآباد)هورامی های شمال ایران)عکس-شبک-سنجارـ باجلان-کاکه‌یی-یارسان-ساور-نودیجه-زازا-زازاکی-قلعه قروه-چورژی-هومایون موحه‌ممه‌دنژادـ سه‌فه‌ره‌کێ گالیوێری ـ وه‌سیه‌ت په‌ی مه‌زهه‌ری ـ یانەوخەما،کوشتارەکاو هەورامیەکاودەرسیمی /هۆرگێڵنایەو جە عەرەبیەو پەی هەورامی :ئێبراهیم حاجی زەڵمی،\nنوشته شده در تاریخ شنبه 11 آبان 1398 توسط همایون محمدنژاد


هاوپەیمانی فەتح وەڵامی باڵیۆزخانەی ئەمریکای لە بەغدا دایەوە\n6507 جار خوێندراوەتەوە\nهاوپەیمانی فەتح ڕایگەیاند، ئەو لێدوانەی باڵیۆزخانەی ئەمەریکا دەربارەی عەلی خامنەئی ڕابەری باڵای ئێران، کە باس لە سەروەت و سامانەکەی دەکات، پێشێلکردنی مەرجەعیەتی ڕێزلێگراوی ڕۆڵەکانی گەلی عێراقە و داوای لە وەزارەتی دەرەوە کرد وەک کەسێکی نەخوازراو سەیری (جۆی هود) باڵیۆز ئەمریکا بکات لە بەغدا.\nلە بەیاننامەیەکدا هاوپەیمانێتییەکە بڵاویکردەوە "هاوپەیمانی فەتح بە توندی دژی بەکارهێنانی نوێنەرایەتی و باڵیۆزخانەی وڵاتانە لە عێراق بۆ هێرش کردن سەر هەر دەوڵەتێک، یان سوکایەتیکردن بە مەرجەعیەتە ئاینییەکان، کە گەلی عێراق بە هیچ شێوەیەک ڕێگە نادات سوکایەتی پێبکرێت".\nلە بەیاننامەکەدا هاوپەیمانی فەتح ئاماژەی بەوەشکردووە، ئەو کارە پێچەوانەی پەیڕە و بنەماکانی کاری دیپلۆماتییە و ئەوەش کە لەلایەن باڵیۆزخانەی ئەمریکاوە گوتراوە، "پێشێلکارییەکی گەورەیە" بۆ سەر یەکێک لە مەرجەعە ئایینییە پایەبەرزەکان بەلای گەلی عێراقەوە، بە تایبەت کە لە لایەن ماڵپەڕی فەرمی باڵیۆزخانەی ویلایەتە یەکگرتووەکانی ئەمریکاوە بڵاوکراوەتەوە.\nئاماژەی بەوەشکردووە "ئەو هەنگاوەی باڵیۆزخانەی ئەمریکا پێشێلکارییەکی ڕەها و قبوڵنەکراوە و داواشی لێ دەکەین ئەو پۆستە خراپە لابەرێت، داواش لە وەزارەتی دەرەوە دەکەین بانگهێشتی جۆی هود باڵیۆزی ویلایەتە یەکگرتووەکانی ئەمریکا بکات و یاداشتێکی ناڕەزایەتی توندی ڕادەست بکات".\nلە بەشێکی تری بەیاننامەکەی هاوپەیمانی فەتح جەختیکراوەتەوە، گەلی عێراق بە مافی خۆی دەزانێت بەگوێرەی یاسا و لە ڕێگەی کەناڵە سیاسی و دیپلۆماتییەکان و چالاکییە جەماوەرییەکانەوە وەڵامی ئەو سوکایەتیپێکردنە بداتەوە.\nئەوەش لە کاتێکدایە دوێنێ باڵیۆزخانەی ئەمریکا لە بەغدا بەیاننامەیەکی لە ڕێگەی ماڵپەڕی فەرمی خۆیەوە بڵاوکردبۆوە سەبارەت بە سەروەت و سامانی عەلی خامنەئی ڕابەری باڵای ئێران و سامانەکەی بە ٢٠٠ ملیار دۆلار خەمڵاندبوو، لە کاتێکدا بەهۆی نالەباری دۆخی ئابوری ئەو وڵاتەوە گەلی ئێران لەژێر هەژاریدا ژیان بەسەر دەبەن.\nهاوپەیمانی فەتح لە هاوپەیمانی دەوڵەتی یاسا جیابووەتەوە و پێکهاتووە لە هاوپەیمانێتیەکی سیاسی کە ١٥ هێز و گروپی هێزە سیاسییە شیعییەکانی عێراق لە خۆ دەگرێت، هاوپەیمانێتییەکە لە ساڵی ٢٠١٨ و بەر لە هەڵبژاردنە پەرلەمانییەکە لە لایەن هادی عامری سەرۆکی ڕێکخراوی بەدر و سەرۆکی دەستەی حەشدی شەعبییەوە پێکهێنراوە.